Deomp dezhi – Page 39 – Radio Kerne\nAn abadenn-mañ zo diwar-benn ar Sonerezh !\nKlevet e vo Nell, Otalou, Maelys ha Gwenola Skol Diwan Tregon o komz deomp deus peseurt sonerezh e selaouont.\nDa c’houde ur gondatenn koantig gant “Malo ha laz-seniñ ar c’hoad”, skrivet gant Yves Colin, troet e brezhoneg gant Drian Bernier ha treset gant El Globos.\nDispleget e vo deoc’h bugale penaos fardañ un tam-tam ha peseurt appli/arload e c’hellec’h pellkargañ war o tablezenn niverel d’ober sonerezh, digoust pe tost !\nEvit echuiñ vo dizoloet Ar Maligorn e-pad Loenig Loen.\nAbadenn kaset gant Morgane ha Ninnog.\nFardañ un tam-tam :\nEzhomp o po :\nbouestoù vetal pe koad (evel ur bouest fourmaj pe ur bouest te)\nbombezenn livadur (diwallit non pas dibab ul liv re deñval peogwir e vo livet warnañ goude gant livadur ha pegennoù)\nlivadur (dourliv da skouer)\nholen pe traezh.\nSetu bremañ greomp hom tam-tam.\nLeunit o bouestoù gant holen pe traezh hervezh o peus dibabet. Na lakit ket ar memes dozennad e barzh pep bouest klevout reer e cheñch trouz an tam-tam pa vez skoet war goloier ar vouestoù. Pa blij deoc’h ar son a reont pegit ar schotch en-dro evit ne fiñvfe ket ken ar goloier.\nGallout a rit stagañ an daou bouest gant schotch evit ober ur beñveg lies-son.\nArload da pellkargañ :\nAn abadenn-mañ vo diwar-benn ar C’hastellioù-kreñv !\nGwelladennet e vo Kastell Duked Breizh gant bugale Brezhoneg in the City.\nBugale BZG & the City a ginnig deoc’h Kastell Duked Breizh !\nAr c’hastellioù oa da gentañ graet gant koad.\nDa c’houde, ur gondatenn spontus vo selaouet “Paotr e varv glas”, doare ar Breudeur Grimm.\nUn tamm sonerezh gant “It” Christine & the Queens, priziet arzourez ar bloaz.\nDispleget e vo deoc’h bugale penaos tagañ ur c’hastell !\nEvit echuiñ vo dizoloet Glesker Touseg ha Ranned e-pad Loenig Loen.\nAr sport ! Un dudi mat evit ar c’horf, mat evit ar spered, ha se a zo gouiet gant bugale skol Diwan Bannaleg ! Glenn a zo aet d’atersiñ anezho ha war ar seblant e vezont plijet gant ar sport. Mod-all e vo klevet ur gontadenn anvet “Kalon ruz koad Brekilien”, skrivet gant Patrice Manic, troet e brezhoneg gant Drian Bernier ha livet gant Nolwenn Languille. Er rummad keleier ar vugale e vo lakaet ar gaoz war adkempenn ar c’horf dre an teknologiezh, ar “prothèses”. Abadenn kaset gant Lou ha Glenn.\nEn abadenn-mañ e vo lakaet ar gaoz gant Glenn ha Lou war Halloween ! Moarvad oc’h eus c’hwi lidet ar gouel oc’h en em dreuzwiskañ hag o stokañ a dor da dor evit tapout madigoù. Ur fest noz a oa aozet e Melgven evit lidañ an darvoud, aozet e oa gant Skol Diwan Tregon ha setu neuze an holl bodet, treuzwisket, o c’hoarziñ, o tañsal, kerent ha bugale o tebriñ madigoù evel just. Glenn a zo aet war an dachenn evit atersiñ ar vugale a oa aze ha Lou he deus dastumet titouroù war Halloween, perak e vez lidet hag eus pelec’h e teu an hengoun-se.


Kaozeal:Kanol Naoned-Brest - Wikipedia\nAr ganol eus Brest da Naoned, e brezhoneg gwir. (Implijer dizanv)\nMat e vefe displegañ abalamour da betra n'eo ket mat Kanol Naoned-Brest (a gaver da skouer war gartenn Breizh Ofis ar Brezhoneg) pa vez cheñchet an titl evel-se. Ha n'heller ket lavaret "Hent Kemper-Brest" eta? ret eo ober bepred gant Hent eus Kemper da Vrest? Ha perak ez eus bet graet gant Kanol Il ha Renk ha neket gant ar Ganol a ya eus an Il d'ar Renk pe Kanol eus an Il d'ar Renk? Ha divadezet e vo ivez an droienn Brezel 39-45 evit ober gant ar brezel eus 1939 da 1945?--Trec'hlid mitonet 18 Gou 2010 da 08:14 (UTC)\nMat e vije paouez da lakaat dibaboù an Ofis da zibaboù santeloc'h eget re ar geriadurioù ha yezhadurioù, ha kaout soñj emaomp en un holloueziadur. Pep hini a c'hall lavarout evel ma kar, el lec'h ma kar, gant neb a gar. Met en un holloueziadur eo mat klask bezañ difazi: Pelec'h emañ ar fazi e-barzh Kanol eus Naoned da Vrest? Ne welan ket. E-barzh Kanol Naoned -Brest ne welan ket brezhoneg mat. Evit ar pennadoù all meneget n'eo ket amañ emañ al lec'h da gaozeaml anezho, met:\nKanol an Il hag ar Renk eo ar stumm reishañ hervezon, ha Kanol Il ha Renk ne glot ket gant yezhadur ar brezhoneg. Bremañ, lakaat un anv e brezhoneg yac'h n'eo ket divadeziñ.\nBrezel 39-45 zo sur-mat brezhoneg yac'h da dud zo, me 'gav gwelloc'h hag holloueziadureloc'h Eil brezel-bed evel amañ. Gortozomp alioù all. Bianchi-Bihan 18 Gou 2010 da 10:27 (UTC)\nNe'z peus ket respontet da c'houlenn ebet, na prouet netra. N'eo ket un doare da lakaat un holloueziadur da vont war-raok.--Trec'hlid mitonet 18 Gou 2010 da 19:06 (UTC)\nAdlakaat a ran an doare kentañ eus an titl a ziskouez bezañ reizh ken ne'z eo. Gwelomp ar pezh a lavar an arbennigourien. Herve Bihan, kelenner skol-veur, en e dezenn doktorelezh diwar-benn steranvadurezh Breizh (arbennikoc'h n'eus ket) a ra pajenn 492 gant Kanol Naoned-Brest ("Alies, tro-dro da Gerne uhel hon eus kevet kanol gourel da envel Kanol Naoned-Brest"). Kavet e vez ivez "Kanol Naoned-Brest" en ur geriadur dave evel hini an Here (p.676a). Hag evel m'en deus respontet ar cheñcher titl war boent ebet eus ma goulennoù na displeget petra oa fazius en titl ec'h adlakaan an titl evel ma oa da gentañ.--Trec'hlid mitonet 18 Gou 2010 da 19:57 (UTC)\nReolennoù ar brezhoneg[kemmañ ar vammenn]\nD'am soñj em boa respontet da bep poent.\nAr ganol eus Brest da Naoned zo reizh hervez ar yezhadur, ken reizh hag an hent eus Perroz da Lannuon, keta? Neuze eo holloueziadurel: lavaret e vez, ha reizh eo. Ma n'eo ket, ne gavi ket diaes da brouiñ. Gortozomp da zisplegadenn eta.\nKanol Naoned-Brest ? Evel Iliz Lambaol-Gwitalmeze? Anavezet eo Lambaol-Gwitalmeze, Naoned-Brest n'eo ket. Met ma'z eo ken reizh an anv Kanol Naoned-Brest ha ma lavarez ne gavi ket diaes da brouiñ ivez.\nKanol Il-ha-Renk n'eo ket bet "klevet alies tro-dro da Gerne-Uhel" gant den ebet, neuze n'eo nemet un ijinadenn dizanv savet en ur burev bennak.\nN'eo ket trawalc'h gwelout ger nag anv moulet, e skrid pe gartenn, skridoù an Ofis pe re all, evit ma vijent reizh en desped da reolennoù ar yezhadur.\nBrezhoneg mat a c'haller gortoz gwelout en un holloueziadur.\nMa vez ret ober ul listenn eus an traoù iskis a'r seurt-se, ha klask ar fazioù pe dislavaroù en embannadurioù zo, e vo fentus. Ha kriz.\nDiv skouer nemetken:\nE Geriadur an Here, kement-mañ: Silañ ar yod dre lost he hiviz: na sellet tamm ouzh ouzh an dispignoù. Ar c'hontrol eo.\nE paperioù an Ofis: an droienn da live, implijet stank, poent zo bet, evel amañ: memes tra e chomer kalz ivez d’al live sikour ar c’hevredigezhioù. Bianchi-Bihan 18 Gou 2010 da 20:25 (UTC)\nUrzh ar gerioù[kemmañ ar vammenn]\nE brezhoneg, evel e galleg, e lakaer peurliesañ ar ger hirañ er fin evit ma vo kempouez : pebr hag holen, propr ha kempenn, yac'h ha dibistig... --86.214.3.215 21 Gou 2010 da 07:49 (UTC)\n... kriz ha kalet, mat hag echu, ... Met un enepskouerig bennak a c'hallfed kaout marteze: joaus ha gae, ... Bianchi-Bihan 21 Gou 2010 da 08:40 (UTC)\nAdtapet diwar « https://br.wikipedia.org/w/index.php?title=Kaozeal:Kanol_Naoned-Brest&oldid=772690 »\nKemmoù diwezhañ degaset d'ar bajenn-mañ d'an 21 Gou 2010, da 08:40.


Kaozeadenn Implijer:Otyugh - Wikipedia\nMeven 2 Her 2009 da 15:16 (UTC)\n...dres ! An disoc'hoù ne hañvalont ket pezh a oa gortozet gant BB "Neal", gant tud enebet ouzh BB ha ne oant ket gortozet. Ha neuze BB -bepred dindan anv "Neal"- da glask hag-eñ ne vefe ket un tamm irienn bennak : Kement a dud a-enep BB ? Ne c'hall ket bezañ ! Ha neuze BB "Neal" da c'houlenn un tamm enklask diwar-benn ar stankadennoù hag an IPoù digant un atebeg bennak eus ar Wikipedia gallek ha . Ha disoc'h e enklask a voe e voe heñvel IPoù...Bianchi-Bihan arveret stank ganto an hevelep urzhiataer e-pad ur sizhunvezh bennak e miz gouere ! Nag un dichañs ! Ha neuze BB "Neal" da douiñ n'eo ket Bianchi-Bihan an hevelep den ! Neuze, disheñvel talvoudegezh an enklaskoù hervez piv zo e kont : diouzh un tu IPoù disheñvel ne vir ket ouzh un hevelep arverer da vezañ a-dreñv, diouzh an tu all un hevelep IP ne brou ket ez eo an hevelep hini a zo a-dreñv...Ne lavaran ket ez eo Bianchi-Bihan an hevelep hini -pezh n'int ket din da c'houzout-, met petra vefe lavaret ma vefe merket va IP e-touez an dilennerion ? Pe IPoù heñvel e-touez ar re "n'o deus mouezhiet mat" ? Emichañs e vo plijet ar re-se -ar re o deus mouezhiet a-enep BB- da zeskiñ an diskred zo warno da vezañ keniriennourion ganin...Mouezhiet 'm eus gant ur c'hont savet a-ratozh evit se, hogen dindan un lesanv splann a-walc'h -Mewenn-, n'em eus ket klasket kuzhat piv oant : kement-se a dalveze mat, da vihanañ, ur bloaz stanket, ken grevus ma'z eo kement-se, anat deoc'h ! Dreist-holl e lenner diwar bluenn "Neal" Goût a ra an holl, da skouer, n'hall ket ar verourion kemer divizoù diwar-benn kaozeadennoù m'o deus kemeret perzh enne? . Met kement-se n'eo ket un arver personel eus e c'halloud, anat deoc'h !\nAdtapet diwar « https://br.wikipedia.org/w/index.php?title=Kaozeadenn_Implijer:Otyugh&oldid=1610424 »\nKemmoù diwezhañ degaset d'ar bajenn-mañ d'an 8 Gen 2015, da 21:44.


Pajenn:Marrec - Doctrin ar guir Gristen.djvu/472 - Wikimammenn\nPajenn:Marrec - Doctrin ar guir Gristen.djvu/472\nar goaperez : ar re-ma-oll, ha cals a re-all eus ar memes speç, pere a zisplich da Zoue, a zo hanvet pec’hejou veniel. Oll e tisplijout meurbed da Zoue !  Ha ne dê quet aoualc’h quemen ma evit ober da un den ræsonabl caout un horrol-vras anezo ? Ur c’hrouadur-mâd ne ra jamæs ar pez a zisplich d’e dad, nac ur mignon ar pez a zisplich d’e vignon : cetu perac sant Augustin a lavar  a pa ve revinet ar bed, a pa vê distrujet an oll dud hac an oll ælez, ne vê quet un drouc quer bras evel ma’z-eo ar pec’het an disterra, abalamour, eme an deologianet, an disterra drouc cometet a-enep Doue n’en deus muzul-ebet, o veza ma’z-eo ur revolt a-enep e vajeste infinit.\nII. Ar pec’het veniel a zempla ennomp graç Doue : rac beza ez eo un avel scorn pehini a iena carantez Doue evidomp : ur bec’h pehini a zâm hon ene ; e zouguen a ell, evit guir, mæs he ampech a ra da guerzet en hent eus a c’hourc’hemennou Doue, ha d’e garet eus he oll nerz ; he distrei a ra eus an traou cœlestiel, evit he occupi re-alies ha dreist-voder, diouz an traou terrien : beza ez-eo ur gouli pehini a rent hon ene difæçon dirac daoulagad he fried divin, a ampech da rei dezi ar mercou ordinal a garantez pere a ro d’an eneou a zo parfetamant en e c’hraç. An ini a bec’h alies venielamant a so henvel ous a ur c’hrouadur pehini a zizent alies oc’h e dad hac a zisplich dezan e meur a boent : e speret control hac e gomportamant direspet a laca e dad d’en em yeana outhan ha da veza habituelamant var ar poent d’en dishærita. Cetu aze lod eus a effejou trist ar pec’het veniel pehini hon dispos ive d*ar pec’het marvel.\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/472&oldid=100378 »


Skrivagner danevell ha bannoù treset\nChronique de Kerne Multimédia (porte parole Fanny Chauffin) publié le 8/09/17 19:47\nPriz kentañ Bannoù treset e brezhoneg 2016\nSulian Le Bozec, goude bout bet trec'h ar bloaz paseet gant ar bannoù treset savet gant e skipailh a ginnig amañ un danevell hir.\nEmbannet e vo e skrid asambles gant hini Ilan, war an hevelep tem : ar mor. Ne lenn ket kalz ar paotr, met plijout a ra ar bannoù treset hag ar filmoù dezhañ. Setu neuze, o c'hortoz e skrid a vo lennet adalek miz Here, atersadenn ar paotr yaouank ne felle ket dezhañ bout gwelet war ar skramm...\nPennogio, levr diwezhañ Paskal Hervio par Kerne Multimédia\nPriz ar Yaouankiz 6vet/lise : c'hwec'h levr nevez par Kerne Multimédia\nMet petra eo Priz ar Yaouankiz ? par Kerne Multimédia\nDavid Ar Gall ha Laurence Lavrand Priz ar Yaouankiz 6vet/5vet 2016 par Fanny Chauffin\nKelennerien, skolaerien, poent eo gourc'hemenn ho levrioù evit Priz ar Yaouankiz ha Priz ar Vugale ! par FC\nPriz ar Vugale ha Priz ar Yaouankiz : skrivagnerien, kasit ho skridoù ! par FC\nGouel al levrioù Karaez : dek levr nevez evit Priz ar Vugale ha Priz ar Yaouankiz par Taol Kurun\nGoulc'han Kervella ha Mael Poulossier : an daou zo bet trec'h evit Priz ar Yaouankiz par Taol Kurun\nEwen Jacq et Yann Bijer : Priz ar Yaouankiz 2013 par Festival Taol Kurun\nYann Bijer, Priz ar Yaouankiz 2013 evit ar re 6vet/Pevare par Festival Taol Kurun\nGwenvred, priz ar yaouankiz kentañ e 2004... par Fanny Chauffin\nMai Ewen, skrivagnerez eizh romant Priz ar Vugale ha Priz ar Yaouankiz par Fanny Chauffin


Diforc'hioù etre adstummoù "Ikaros" - Wikipedia\nDiforc'hioù etre adstummoù "Ikaros"\nStumm eus an 1 Gwe 2017 da 10:57\n16 okted ouzhpennet , 2 vloaz zo\nStumm eus an 23 Gou 2017 da 18:00 (kemmañ)\nStumm red eus an 1 Gwe 2017 da 10:57 (kemmañ) (dizober)\n:[[Restr:Confusion colour.svg|20px|]]''Arabat droukveskañ gant [[Ikarios]].''\n[[Skeudenn:Lord Frederick Leighton FLL006.jpg|thumb|Ikaros ha Daidalos gant [[Frederic Leighton]].]]\n'''Ikaros''' (''Ἴκαρος /Ikaros'' e [[henc'hresianeg|gregach]]) a oa [[mab]] d'an tisavour [[Daidalos]] ha d'ar [[sklavez]] [[kretatkreta]]t [[Naukrate]]. Anavezet eo dreist-holl abalamour m'en doa nijet re dost d'an heol.\nIkaros hag e dad a oa o klask tec'hout rak fulor ar roue [[Minos]]. Bac'het e oant er [[Milendall]] goude tec'h [[Theseüs]]<ref>Hervez un hengoun all e oant o kuzhat en enezenn gant sikour ar rouanez </ref>. Daidalos a felle dezhañ distreiñ da [[Aten]], e gêr c'henidik.\nBac'het e oant er [[Milendall]] goude tec'h [[Theseüs]]<ref>Hervez un hengoun all e oant o kuzhat en enezenn gant sikour ar rouanez </ref>. Daidalos a felle dezhañ distreiñ da Aten, e gêr c'henidik.\nHervez doare anavezetañ ar vojenn, Daidalos a savas eskell, heñvel ouzh re an [[evn]]ed, gant [[pluñv]] ha [[koar]]. Kenteliañ a reas e vab ha berzañ outañ tostaat d'an heol met Ikaros, trevariet e spered gant e nijadenn, a bignas re uhel. Tostaat a reas d'an heol a lakaas ar c'hoar a zalc'he e eskell en o stumm da deuziñ tamm-ha-tamm. A-benn ar fin e torrjont hag e kouezhas er mor.\n== Doare Pausanias ==\nHervez [[PausaniasPaosanias (skrivagner)ar Beajour|PausaniasPaosanias]] e oa tec'het Ikaros ha Daidalos eus Kreta war vor, gant bigi bihan, hag ijinet e oa bet ar [[gouel|ouel]] gant Daidalos evit se. Ikaros avat ne oa ket ur moraer gwall ampart ha mont a reas d'ar strad nepell diouzh [[Samos]].\nGant [[Herakles]] e voe kavet e gorf war an aod.\nE diazez mojenn Ikaros emañ an darempredoù etre tad ha mab, efedoù an alioù hag an disentiñ ha c'hoant an den da vont bepred pelloc'h daoust d'an natur.\n== Notennoù ==▼\n* Ar [[Milendall]]\n=== Liammoù diavaez ===▼\n* [http://pot-pourri.fltr.ucl.ac.be/itinera/Enseignement/Glor2330/Ovide_Metamorphoses/Dedale/default.htm ''Daidalos hag Ikaros''] hervez ''[[Metamorfozoù]]'' [[Ovidius]],testenn ha displegadennoù.▼\n▲=== Liammoù diavaez ===\n▲== Notennoù ==\n▲* [http://pot-pourri.fltr.ucl.ac.be/itinera/Enseignement/Glor2330/Ovide_Metamorphoses/Dedale/default.htm ''Daidalos hag Ikaros''] hervez [[Metamorfozoù]] [[Ovidius]],testenn ha displegadennoù.\nAdtapet diwar « https://br.wikipedia.org/wiki/Dibar:MobileDiff/1767414 »


Buhez ar Sent/1912/Bruno - Wikimammenn\nBuhez ar Sent/1912/Bruno\n◄ Mauris Bruno Charlez Bleiz ►\nC’houec’hvet devez a viz Here\nDiazezour Manati ar Chartreuz (1035-1101)\nBruno a oa ganet en Kologn, war-dro ar bla 1035. Goude bezan grêt e studi en Reims, gant kalz a enor, e oe hanvet chaloni en iliz-veur ar gêr-ze, ha kelenner en skol an ôtrou ’n eskob Gervais. Bezan e oe, evel a lavar eur skrivanier koz, sklerijen an ilizou, doktor an doktored, gloar an Alamagn hag ar Frans, gened e amzer ha skouer an dud vat.\nDa varo e vadoberour, e oe anwazet bras o welet Manassès I o pignal dre laer war gador-eskob Reims, hag en em dennas gant c’houec’h eus e vignoned en eul lec’h goue ha distro, en kreiz meneziou ar Chartreuz, diou leo diouz Grenobl. Eno e tiazezas Urz ar Chartreuzed, gant ôtre sant Hug, eskob Grenobl. Ar Chartreuzed ne zebront ket a gig ; pesked o deve d’ar goueliou ; yun a reont diwar bara ha dour epad hanter-kant devez arôk Pask ; o bara zo bara heiz. Eun devez er zun hepken, d’ar zadorn, e c’hallont komz an eil ouz egile ; bep noz e tremenont peder heur amzer en iliz, adalek dek heur betek div heur goude\nhanter-noz, o kanan meuleudiou an Otrou Doue ; epad ar peder heur-ze, e vezont en o zav, pe war o daoulin, pe stouet. Ne brezegont ket ha ne govesaont ket ; pep-hini a vev en e beniti disparti diouz ar penitiou-all.\nN’eus Urz menec’h ebet ken troet-all war dreo an nenv ; unan eus ar re rustan eo hag, ar pez ’zo gwelloc’h, miret en deus, betek hen, e vrud hag e zantelez. An Iliz a ôtre mont eus an Urziou-all en Urz ar Chartreuzed, mes difenn a ra mont eus Urz ar Chartreuzed en eun all.\nBruno ne varvas ket en Chartreuz Grenobl. Pedet oa bet da vont da Rom gant Urban II, a oa bet gantan er skol en Reims. Goude bezan tremenet eur bla en kêr ar pab, ’vel ma n’houlle ket kemer ar gador-eskob kinniget d’ezan en Reggio, ec’h eas da ziazezan eur manati, war skouer hini Grenobl, en Della-Torre er C’halabr ; eno e varvas, ar 6 a viz here 1101.\nAr Varn gentan\nAn ene, dal mac’h ey diwar an douar-man, a vezo galvet, dizoloet e vad hag e fall, ha barnet gant an Otrou Doue.\nI. — An ene a vezo galvet.\nWar an douar-man, an ene ne wel Doue nemet en mellezour an treo krouet ; n’hen gwel ket evel m’eman, hag abalamour da ze, ne ra ket a-wechou kement a van anezan hag a dlefe ; mes pa vezo dispartiet diouz ar c’horf ha sklerijennet gant sklerijen ar bed-all, neuze e welo skler n’eo holl dudiou ar bed-man nemet ar skeud eus gened an Otrou Doue ; n’eo holl vadelezou ar bed-man nemet eun elfen eus madelez an Otrou Doue ; n’eo holl gwirioneziou ar bed-man nemet ar skleur eus gwirione an Otrou Doue.\nGwelet a raio gened Doue hag e fallagriez e-unan hag e kreno evel Adam goude e bec’hed, pa glevas an Otrou ouz e c’hervel diwar dreujou baradoz an douar.\nII. — An ene a vezo dizoloet e vad hag e fall.\nEne an den a zo divent, kouls lavaret, ha pa gav d’imp gwelet ene hon nesan, ne welomp, en gwirione, nemet ar veven anezan. Mes lagad Doue en deus muioc’h a c’halloud eget lagad an den ; gwelet a ra pelloc’h, gwelet a ra gwelloc’h ; en ene galvet dirakan e welo an oberou mat, e welo an oberou fall, e welo pep tra. An oberou-ze grêt pell diouz lagad an nesan, en kreiz tenvalijen an noz, ha kuzet ouz an holl, zoken ouz ar beleg. Doue o dizoloo. Doue o gwelo.\nIII. — An ene a vezo barnet.\nDoue a bouezo pep tra ; sellet a raio ouz ar yec’hed, ouz an danve hag ouz ar spered en devoa roët d’imp, hag e welo an impli hon deus grêt gante.\nDoue a bouezo pep tra ha Doue a varno.\nDibôt e vo neuze an eneou a vezo kavet glan awalc’h da bignal en palez an Dreinded ; niverusoc’h e vezo ar re o devo c’hoant d’en em deurel etre divrec’h an Otrou, hag e vezo lavaret d’eze : « Noli me tangere : Na stoket ket ouzin ! Saë wenn ho padeziant n’eo ket glan awalc’h ; ezom ho peus da dremen dre dân ar purgator. Niverus ive ar re a glevo ar gomz-man : « Hoc’h oberou mat n’int ket ken ponner hag hoc’h oberou fall ; êt pell diouzin, eneou milliget. »\nAn aon rak barnedigez an Otrou Doue a reas da zant Bruno ha da eleiz a zent-all mont d’ober pinijen pell diouz trouz ar bed.\nSant Thomas, kaeran spered den a vevas en Iliz, oe goulennet outan, pa oa war e dremenvan, pehini oa souezusan tra en devoa gwelet war an douar, hag e lavare :\n« Souezusan tra am eus gwelet em bue eo e c’hallfe an den en stad a bec’hed en em rei da gousket, heb aon da zihuni er stum-ze dirak lez-varn an Otrou Doue. »\nAdtapet diwar « https://br.wikisource.org/w/index.php?title=Buhez_ar_Sent/1912/Bruno&oldid=38309 »\nKemmoù diwezhañ degaset d'ar bajenn-mañ d'an 7 Gou 2012, da 08:36.


Simone Veil e 2008\nSimone Veil, bet ganet Simone Jacob d'an 13 a viz Gouere 1927 e Nisa hag aet da Anaon d'an 30 a viz Even 2017 e Pariz, a oa un alvokadez hag ur bolitikerez c'hall.\nGanet e voe e Nisa, merc'h d'un tisavour yuzev. E miz Meurzh 1944 e voe harzet ha kaset gant he familh da gamp-bac'h Auschwitz. Chom bev a reas, tra ma varvas he mamm ha ma'z eas he zad diwar wel, ha dieubet e voe d'ar 15 a viz Ebrel 1945, asambles gant he c'hoar.\nStudioù gwir ha skiantoù politikel a reas, ha dimeziñ gant Antoine Veil. Bez' e voe kargadez uhel er velestradurezh betek bezañ galvet da vinistrez ar Yec'hed e miz Mae 1974. Gant ar garg-se e lakaas da dremen al « lezenn Veil », embannet d'ar 17 a viz Genver 1975, a aotreas an diforc'hidigezh hervez lezenn.\nEtre 1979 ha 1982 e voe dilennet, a-unvouezh, da gentañ prezidant(ez) Parlamant Europa.\nAdtapet diwar « https://br.wikipedia.org/w/index.php?title=Simone_Veil&oldid=1835536 »\nKemmoù diwezhañ degaset d'ar bajenn-mañ d'an 6 Mae 2019, da 15:28.


Marca Hispanica - Wikipedia\nMarca Hispanica, pe Marz Spagn, anavezet ivez evel Marz Barcelona, a oa ur marz, un douar er c'hreisteiz da Septimania, bet krouet gant Karl Veur e 795, da wareziñ impalaeriezh ar Franked diouzh muzulmaned Al-Andalus.\nE dibenn an VIIIvet kantved e voe ar Franked oc'h aloubiñ an douaroù a oa er c'hreisteiz d'ar Pireneoù, e tu ar Mor Kreizdouar, d'en em gannañ ouzh ar vuzulmaned a oa eno. Aloubiñ a rejont Girona e 785 ha Barcelona en 801. Dont a reas ar vro a voe gounezet ganto war ar vuzulmaned da vezañ "Marz Spagn", pe "Marca Hispanica" e latin. Eno e oa kontelezhioù bihan, dindan dalc'h an impalaer. Kontelezh Barcelona e oa an hini bouezusañ eus ar c'hontelezhioù-se.\nAdtapet diwar « https://br.wikipedia.org/w/index.php?title=Marca_Hispanica&oldid=1784100 »\nKemmoù diwezhañ degaset d'ar bajenn-mañ d'an 12 C'hwe 2018, da 19:56.


Logunec'h — Wikipedia\n4 227 ann. (2016)\nMelestradurezh: krouet e voe kumun Logunec'h e 1790; gant al lezenn eus an 23 a viz Eost 1790 e voe lakaet Logunec'h da bennlec'h ur c'hanton, hini Logunec'h, gant pemp kumun ennañ: Logunec'h, Mourieg, Moustoer-Logunec'h, Neizin ha Pluverin; e Bann Pondi e oa. Miret ha brasaet e voe Kanton Logunec'h e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet Logunec'h en Arondisamant Pondi bet krouet e 1800  .\n105 gwaz eus ar gumun a gollas o buhez abalamour d'ar brezel, d.l.e. 4,30 % eus he foblañs e 1911 .\nLogunec'h a voe dieubet d'ar 4 a viz Eost 1944 .\nMervel a reas 37 den ag ar gumun en holl abalamour d'ar brezel .\nE distro-skol 2017 e oa enskrivet 152 skoliad er c'hlasoù divyezhek (15,5% eus skolidi ar gumun evit a sell ouzh ar c'hentañ derez).\nAdtapet diwar « https://br.wikipedia.org/w/index.php?title=Logunec%27h&oldid=1785026 »\nKemmoù diwezhañ degaset d'ar bajenn-mañ d'an 19 C'hwe 2018, da 15:25.


Journal de Renaud Camus, vendredi 31 juillet 2015\ncréée le samedi 1er août 2015, 15 h 48\nmodifiée le samedi 1er août 2015, 18 h 01Vendredi 31 juillet 2015. Malheureusement je ne retrouve pas, dans l’épais journal de Philippe Muray, que j’ai commis l’imprudence de ~~~~~ ~~~~~ ~~~~~~~, ~~~~~~-~~~~~, ~~~~~ ~~~ ~~~~~~ ~~’~~~~~~~~ ~~~ ~~~~~~~~, ~~ ~~~~~~~~~, ~~~ ~~~~~~~~ où il parle ~~~ Roman ~~~’~~~ ~~~~~~~~ — ~~~ ~~~~~, ~~~ ~~~~~~ ; ~~~ ~~~~ ~~~~~~~, ~~~ ~~~~~-~~~, ~~~~~~~~~~ ~~~~~~~~~~~~~ ~~ L’Ombre gagne. ~~~ ~~~~, ~~~ ~~~~~~ ~~~~~, ~~~’~~~ ~~~~~ ~~~~~ mort, au moins, ~~~~~ ~~~~~~~ ~~~~~~~~~~~ ~~~ ~~~’~~~ ~~~~~~. ~~~ ~~~~~~~ ~~~~~~~~~~ ~~~~~~ ~~~~~~~~~ ~~~ ~~~ ~~~~~~ (~~~~~~~ ~~ ~~~~~~~ : ~~~ ~~~’~~~ ~~ fait).\nUne ~~~~~~~~~~~ ~~~~~~~~~~~~~ ~~~~~~ ~~~~ ~~~~~~~~ (~~~~ n’ont abouti ni ~~’~~~ ~~~ ~~’~~~~~~, ~~~~~~’~~ ~~~~~~~~), ~~’~~~~ ~~~~ ~~~~ ~~~~~~~ ~~’~~~~~~ ~~~~ ~~~~~~ ~~ ~~~~~~ ~~~~~~~~, ~~~~~ ~~~ ~~~~~~~~~~ ~~~ ~~~~~~~~ ~~~ ~~’~~~~~~~~~ ~~~’~~~ ~~~~~~~~~~ (~~~~~ ~~~~~~~~~~ ~~~~~~~~ à Bouvard et Pécuchet, ~~~~~ ~~~~~~~~), ~~~~ ~~~~~~~~~ ~~~~ ~~~ ~~~~~~~~ ~~~ ~~~~~~~ ~~~~~~ ~~~~ ~~~~~~~~. ~~’~~~~ ~~~~~~~~~ ~~~~~ ~~~ ~~~~ ~~~~~~~ ~~~~~~~~~~ ~~~ genre roman.\nC’est ~~’~~~~~~~~ ~~~~ ~~~~~~~ ~~~~~. L’exigence d’égalité est ~~~ ~~~~ ~~~~~~~~~~~ ~~~~~~~~~ ~~~ ~~~ ~~~~~~~~~~~~ ~~~ fauxel. ~~~~~ ~~~’~~~ ~~~~~ ~~~ ~~~’~~~ ~~~~~~ ~~~~~ ~~~~~~ ~~~~~~~~, ~~~ ~~~~~ ~~~~~~~~~ ~~~ ~~~~~~~~~ ~~~~, ~~~~~ ~~~~~~~~, ~~~ est convaincu de ~~~ ~~~~~~~~~ ~~~~~~~~ ~~~~ ~~~~~~~~~ ~~~ ~~~~ ~~~~~~~~~~ ~~~~~~~~. ~~~, ~~~~~ ~~~ ~~~~~, ~~~~~~ ~~~~ ~~~ ~~’~~~ ~~~~~~~~ ~~~~~ ~~~ ~~~~~ ~~~~~~~ ~~~~~~~~~~~~, ~~~ ~~ ~~ ~~~~~ ou trois ans, ~~ ~~. ~~~~~ ~~~~~~~~, ~~~ Point (« ~~~~~~~~~~ ~~~ ~~~~ ~~~~~~~~~~~~~ ~~~~~~~~~~~ ~~~~ ~~~~~~~ ~~~ ~~~~~~~~ ~~~~~~~ ~~~~~ ~~~ ~~~~~~~~ »), ~~~ ~~~ ~~~~~~ ~~ ~~’~~~~~~~~ ~~~ ~~~~~ (~~~~~~ sous l’effet du ~~~~~~~, ~~~ ~~~ ~~~ ~~~~). ~~~~~, ~~~ ~~~ ~~~ ~~~~~ ~~~~~ ~~~~ ~~~~~~~~~~ (~~~~~ ~~~ contraire).\nLe ~~~~~~~~ ~~~~~~~~~~~~ ~~~~~~ ~~~~~~~~~~~~ (~~~ ~~’~~~~~~~ ~~~~~ ~~~~…) ~~~~ ~~~ ~~~~ est juste à ~~~~ ~~~~~ (~~~ ~~~~~, ~~~ ~~~~~~~~ ~~~~~, l’égalité) est vrai (~~~~~~ ~~~~ ~~’~~~~ ~~~~~~). ~~~, ~~~~~~ ~~~ ~~~ ~~~~~~~ ~~~~ ~~’~~~~ ~~~~~, ~~~ ~~~~~~~~ ~~ ~~~~~~~~~~ ~~~ fauxel tourne à ~~~~~~ ~~~~~~~ ~~~ ~~~~~~~~~~~, ~~~~~ ~~~~~ ~~~~~~~~ ~~~~~~~~~~~~ ~~’~~~~~~~~~ ~~~~~~~~~~~ ~~~ ~~~~~~~~~~~ ~~~~~~ ~~~~~~~~ ~~~ vérité.\nAu ~~~~~ ~~~~~ ~~~ ~~~~ ~~~~~~ ~~~~~-~~~~~ ~~~ ~~’~~~~~~~~~~ ~~~ ~~~~ juste, qui sert à ~~~ ~~~~~ ~~~~~ ~~~ ~~~~~~~~ ~~~ ~~~~~ ~~~ ~~~~~~~~~, ~~~~~~ ~~~ ~~~~ ~~~~~ ~~~~~~~~ ~~~~~~~~~~~~~ — ~~~~ ~~~~~~~~~ ~~~’~~~ ~~~~ ~~~~~ ~~~ ~~~~~~~…\nvoir l’entrée du vendredi 31 juillet 2015 et ses 4 images dans Le Jour ni l’Heure


Kevredigezh Kembre-Breizh: An euzhvil nukleel a adsav e benn e Kembre\nAn euzhvil nukleel a adsav e benn e Kembre\nKembre nann-nukleel - un huñvre dilezet re abred?\nTachenn kreizenn nukleel yr Wylfa, war Enez-Von e gwalarn pellañ Kembre, zo unan eus an unnek tachenn a zo o paouez bezañ dibabet gant gouarnamant Breizh-Veur evit sevel kreizennoù nukleel nevez. Pedet eo bet tud ar vro da reiñ o barn war an diviz-se a-benn kreiz miz Mae, 2009.\nKreizenn gozh yr Wylfa, a voe digoret e 1971, n’en deus ket kenderc’het tredan abaoe 2010. An hini nevez, mar bez aotreet, a vo savet war douaroù ur vereuri e-kichen, ha kemer a raio 15 vloavezh kent na vo prest da vont en-dro.\nAr bolitikourien, war an holl, a zo a-du gant ar raktres dre ma lavaront e tegaso labour d’an enezenn hag e raio vad d’an armerezh eno. An Demokrated-Frankizourien hepken o deus lavaret krak-ha-krenn emaint a-enep, tra ma chom ar strollad broadelour, Plaid Cymru, o timeziñ an dour hag an tan, c’hoant gantañ bezañ glas met re a aon gantañ koll mouezhioù ar re a zo o klask labour.\nHervez Friends of the Earth, ‘e lez ar gremm nukleel loustoni kontammus hag a chom risklus-kenañ e-pad miliadoù a vloavezhioù hag a goust bilionoù da ziwall.’ Perak, a c’houlenner, ne ra ar gouarnamant nemet c’hoari gant nerzh an avel, an dour hag ar mor, ha perak ne vez graet hogos netra da zigreskiñ an implij eus an energiezh dre vras?\ntagioù Enez-Von, nukleel, Yr Wylfa


Kas e fri 'maez an ti e-pad an hañv\n"Kas e fri 'maez an ti e-pad an hañv", setu tem Diviz ar Yaou ar sizhun-mañ. Teir flac'h o deus kontet deomp diwar-benn ar mor koulz hag an douar ha roet alioù fur deomp da brofitañ deus ar vro 'pad ar vakañsoù.\nWar an aod pe war ar maez, peadra 'zo da zizoloiñ e Breizh © Radio France - Annaig Haute\nSeier kein e Breizh\nRiwanon an Habask he deus labouret war ur raktres seier kein graet evit ar strollegezhioù lec'hel. Feurmet e vezont d'ar familhoù a fell dezho dizoloiñ maezioù ar vro, ar glad, an natur. Peadra a gaver e-barzh evit sellet ouzh al loened ha boutañ speredoù ar re vras hag ar re vihan.\nDizoloiñ Molenez hag an enezeg, war droad ha war gayak\nAgathe Seité, plac'h Molenez a ginnig pourmenadennoù hentet war an enezenn vihan hag a zo etre Konk Leon hag Eusa. Daoust ma n'eo ket bras ar roc'h ez eus peadra da zizoloiñ. He gwaz Quentin a ginnig-eñ pourmenadennoù war vor gant bep a gayak en enezeg. Breizh Kayak Evasion a zegemero ac'hanoc'h e galleg koulz hag e brezhoneg, e Molenez.\nSplujañ e Kameled\nHannah Moal a ginnig d'an dud splujañ e Kameled e ledenez Kraoñ. E foñs an dour ivez eo pinvidik an teñzorioù e Breizh ha muioc'h-mui e klask an dud oberiantizoù divoutinoc'h divoutinañ.


Journal de Renaud Camus, vendredi 23 août 2019\ncréée le samedi 24 août 2019, 1 h 17\nmodifiée le dimanche 25 août 2019, 8 h 53Plieux, vendredi 23 août 2019, minuit. Il me semble que je ne suis pas trop mauvais pour dater les choses — les ~~~~~~~~~~, ~~~~ ~~~~~~~~~, ~~~~ ~~~~~~~~, ~~~~ ~~~~~~~~, ~~~~ ~~~~~~~~~~, ~~~~ ~~~~~~~~~, ~~~~ ~~~~~~~, ~~~~ morceaux de musique (~~~~~ ~~~~~~). ~~~ ~~~~~~~ ~~~ ~~~ ~~~~~ ~~~~ ~~~~~~~~~~~~, ~~~~~ ~~~ ~~~, ~~~~~ ~~~~~ ~~~~~ — ~~~~~~ ~~~ ~~~~~~ ~~~ ~~~ ~~~~~~~~ ~~~~~~~~~~ ~~~~ ~~~ ~~~~~~~~~~ ~~’~~~~~~~~-~~~~-~~~~~~, ~~~~~ l’Ariège, que je ~~~~~~~~ ~~~~-~~~~-~~~~~~~~~~ ~~~ ~~~~~ ~~~ ~~~ ~~~~~~~~~~ ~~~ ~~~~~ ~~~~~~~ ~~~ ~~~~~~ ~~~ XXe ~~~~~~~ ~~~ ~~~ ~~’~~~~~~-~~~~~-~~~~~~~~ : 1900-1910 ou bien 1920-1925 ? ~~~ ~~~~~ ~~~~~ ~~~~ vraiment néoclassique, et elle ~~ ~~~~ ~~~~~~~~ ~~~~ ~~~~ ~~~~~~ ~~~ ~~’~~~~~~~~~~~ ~~~~~~~ ~~~~~~~~~, ~~~~~~ ~~~~~~~~ ~~~~~ ~~~~ ~~~~~~~~ ~~ ~~~~~~~, ~~~ ~~~~~. ~~~ ~~~~~~ ~~~~~~~ ~~~~~~~ ~~~~ ~~~’~~~~~ ~~ ~~~~ changée d’emplacement, de ~~~~~~ ~~~~ ~~~~ ~~~~~~~~~~~~ ~~~ ~~~~~ ~~~~ d’origine.\nC’est ~~~~~ ~~~ ~~~~~~~~ ~~~~ ~~~ ~~~~~ ~~~ ~~~~~~ ~~~~~~~~~~~~. ~~~ ~~~~~~~~ ~~~ ~~~~~ ~~~~~~ ~~ ~~~~~ ~~~ ~~~~ ~~~~ près, parfois moins, ~~~ ~~~~~~~~~~~ ~~~~~ ~~~ ~~~~~~~~, ~~~~ ~~~~ ~~~~~~~~ ~~~ ~~~~ ~~~~~~~~~~~~~. ~~~~~ ~~~~ ~~~ ~~~~~~~~~~ ~~~~~~~~, ~~~~ ~~~ ~~’~~~~~~~~~ ~~~~ : ~~~ ~~~~~~~~~~~ ~~’~~~~~~~ ~~~~ ~~ ~~~ ~~~~~~~~~ décennie du siècle ~~~~~~~~. ~~~~~~~~ ~~~~~ ~~~~~~~~ ~~~~~. ~~~ ~~~~~ ~~~~~~~~ ~~~~~~~~~~ ~~~ ~~~~~~ ~~’~~~~~~ ~~~~ ~~~~~~~~~ ~~~ ~~’~~~~~~~~~~~~~~~ ~~~~ ~~~~~~~~, ~~~~ ~~~~~~~~, ~~~ ~~~~~ ~~~~ ~~~~~~ ~~~ ~~~~~~-~~~~~ ~~~~~~~~~~ années. Est-ce parce ~~~~ ~~’~~~~~~~ ~~~~ ~~~~~ ~~~~~~~, ~~~ ~~~~ ~~~ ~~’~~~~~~~~ ~~~ ~~~~~ ~~~~~, ~~~~~ ~~~ ~~~~~~ ~~~~~~~~~~~ ~~ ~~~ ~~~~~~~~~~~~ ? ~~~~-~~~ ~~~ ~~~~~~~~~~ ~~~~ ~~~ ~~’~~~ ~~~~~ ~~~~~ éloigné, trop détaché, ~~~ ~~~~ ~~~~ ~~~~~~~~~~~ ~~’~~~~~~~~~~ ~~~~~~ ~~~~ ~~~ ~~’~~ ~~~~~ ~~~~~ ~~~~ ~~~~~~~~~~ ? ~~~ ~~~~~ ~~~~~~~ ~~~~-~~~ ~~~~ ~~~ ~~~~~ ~~~~~~~~~ ~~’~~~~~~~ ~~~~~ ~~~ ~~~~~ ~~~~~ ~~~ ~~~~~ absolu, non seulement ~~~~~~ ~~~~ ~~~~~~~~~~, ~~~~~~ ~~~~ ~~~~~~~~, ~~~~~~ ~~~~ ~~~~~, ~~~~~ ~~~~~~ ~~~~~~ ~~~~ ~~~~~~~, ~~~~~~ ~~~~~~ ~~~~ ~~~~~~~~~~ ? ~~’~~~~ ~~’~~~~~~~~~~~ ~~~~ ~~’~~~, ~~~~~ ~~~~~ ~~~~ ~~~~~ doute erronée, tant ~~~~~ ~~~~~~~ ~~~~ ~~~~~~~~~~~~~~. ~~~ ~~~~ ~~~~~~~~~~~~~~ ~~~~~~~~~~ ~~~~ ~~~ ~~~~~ ~~~~~~~~~ ~~~~~~ ~~~ ~~~~~~~~~~~ ~~~~~~ ~~’~~~~~~ ~~~ ~~~~~ ~~~ ~~’~~~~~~ ~~~ ~~~~~ ~~~’~~~ ~~~ ~~’~~~ ~~~~~~ aux yeux entre ~~’~~~~~~ ~~~ ~~~~~ ~~~ ~~~~~~ ~~~ 1819.\nSerait-il ~~~~~~~~~ ~~~~ ~~’~~~~~~~~~ ~~~~~~~~~~~ — ~~~ ~~~~~ ~~~~ ~~~~~~~~, ~~~~~-~~~~~ ?\nvoir l’entrée du vendredi 23 août 2019 et son image dans Le Jour ni l’Heure


Tierniezh Sui - Wikipedia\n(Adkaset eus Sui)\n3 Enorus & 5 Impalaer\nZhou ar C'hornôg\nNevezamzer & Diskar-amzer Zhou ar Reter\nHan ar C'hornôg Han\nHan ar Reter\nJin ar C'hornôg\nJin ar Reter\nTierniezhioù Su & Norzh\n(troc'het gant an eil Zhou)\n5 Tierniezh & 10 Rouantelezh\nSong an Norzh\nSong ar Su\nRepublik Pobl Sina\nRepublik Sina (Taiwan)\nKronologiezh istor Sina\nTierniezhioù istor Sina\nIstor milourel Sina\nO ren eo bet an Dierniezh Sui (隋朝 Pinyin: suí cháo, 581-618) e Sina war-lerc'h tierniezhioù ar su hag an norzh hag a-raok Tierniezh Tang. Ganti ez eus bet lakaet un termen da tost pevar c'hantved tabutoù etre renadoù enebet an eil ouzh egile.\nTierniezh Sui Bodhisattva, maen traezh, mougevioù Tianlongshan, Shanxi, VIvet kantved.\nSavet eo bet an dierniezh Sui gant an Impalaer Wen, pe Yang Jian. E Chang'an ( Xi'an hiziv) e oa he c'hêr-benn. Daoust d'an dierniezh bezañ bet padet nebeut a-walc'h a-benn ar fin eo bet kreñv he levezon war unaniezh norzh ha su Sina ha savidigezh ar Ganol Veur. Meur a lezenn nevez a voe embannet gant an impalaerien Wen ha Yang : ar reizhiad dasparzh an douaroù bet lañset evit lakaat da zigreskiñ an diforc'hioù etre ar re binvidikañ hag ar re baour a zisoc'ho war ul lamm war-raok e-keñver produktivelezh war al labour-douar; kreizennet e voe ar galloud, skoueriekaet hag unanet e oa ar pezhioù moneiz; gwellaet e voe ar surentez hag astennet ar Voger Vras. Broudet ha skignet e voe ar voudaegezh a-dreuz an impalaeriezh en ur unaniñ evel-se pobloù ha sevenadurioù disheñvel Sina.\nAlies-kaer eo bet keñveriet an dierniezh-mañ ouzh an diernelezh Qin bet araozi abalamour d'ar perc'henniezhioù tizhet ha d'ar c'hrizder diskouezet. Lakaet eo bet c'hwitadenn brim ar Suied war chouk o goulennoù tirannek war an dud vunud a c'houzañve tailhoù dreistmoder hag an anerioù. Brevet eo bet an nerzhioù labour gant savidigezh ar Ganol Veur -- un taol ijinerezh meurdezus -- ha gant savidigezh raktresoù savouriezhel all evel ar Voger Vras. Gwanaet gant koulzadoù milourel drastus ha koustus a-enep da Gorea e deroù ar VIIvet kantved ez eas an dierniezh d'an traoñ bountet gant un aridennad emsavadegoù pobl, taolioù treitouriezh, ha muntroù.\n1 Ar voudaegezh ha tierniezh Sui\n2 Wendi ha deroù tierniezh Sui\n4 Pennoù an dierniezh Sui\n5 Gwelet ivez\nAr voudaegezh ha tierniezh Sui[kemmañ | kemmañ ar vammenn]\nEn he bog eo bet ar voudaegezh e-pad marevezh ar C'hwec'h tierniezh bet a-raok ar Suied. En em ledet e oa eus India dre impalaeriezh Kushan betek Afghanistan ha betek Sina e-doug marevezh diwezhañ an Haned. War greñvaat e oa aet ar voudaegezh d'ur mare ma ne oa ket ken kreñv krog ar galloud kreiz war ar vro. Gouezet he doa krouiñ un nerzh sevenadurel disachañ a zistroe an dud diouzh ar brezel war-du tiernelezh Sui. E meur a zoare eo ar voudaegezh zo bet pennkaoz d'an azginivelezh sevenadurel e Sina e-pad marevezh ar Suied.\nWendi ha deroù tierniezh Sui[kemmañ | kemmañ ar vammenn]\nDiwanet e oa an dierniezh Sui pa oa bet skoulmet un eured etre merc'h ur Penn eus impalaeriezh norzh ar Zhoued gant Wendi. O santout ar galloud, Wendi a lammas war an tron dre heg hag embann a reas bezañ impalaer. Gounit a reas harp ar gantreerien goude bezañ anavezet o zitl, o koll dre se skoazell ar gelennerien Koñfusour o doa graet nerzh an tierniezhioù kent. A-drugarez d'ar gantreerien e c'hellas Wendi astenn impalaeriezh an norzh. Unan eus ar gwellaennoù bet degaset e-kerzh e ren a voe lakaat sevel sanailhoù a-benn mirout stokoù boued ha reolenniñ priz ar varc'hadourezh a-benn dastum tailhoù war an eostoù.\nYangdi[kemmañ | kemmañ ar vammenn]\nYangdi a dapas an tron da-heul marv (muntret marteze a-walc'h). Astenn a reas c'hoazh an impalaeriezh met, er c'hontrol da bolitikerezh e dad, ne glaskas ket harpañ war ar gantreerien. E-lec'h ober an dra-se ec'h adasavas kelennadurezh Koñfusius ha doare Koñfusius da amprouiñ an danvez kargidi. Dre ma kase war-raok adreizhadennoù kelenn e kollas skoazell ar gantreerien. Kalz savadurioù ker-ruz a voe boulc'het gantañ evel ar Ganol Veur. Da-heul e aloubadegoù c'hwitet e Korea, argadegoù kantreerien turkat aet tre e-barzh Sina hag e vuhez a bompadoù diroll diwar-goust ar gouerien e kollas harp an dud hag e voe drouklazhet gant e vinistred dezhañ e-unan.\nPennoù an dierniezh Sui[kemmañ | kemmañ ar vammenn]\nAnv goude-marv (Shi Hao 諡號)\nEmglev: "Sui" + anv Anv ganedigezh Prantad ren Anvioù an oadvezh (Nian Hao 年號) hag an heuliad bloavezhioù a glot ganto\nWendi (文帝 wen2 di4) Yang Jian (楊堅 yang2 jian1) 581-604 Kaihuang (開皇 kai1 huang2) 581-600\nRenshou (仁壽 ren2 shou4) 601-604\nYangdi (煬帝 yang2 di4) Yang Guang (楊廣 yang2 guang3) 605-617 Daye (大業 da4 ye4) 605-617\nGongdi (恭帝 gong1 di4) Yang You (楊侑 yang2 you4) 617-618 Yining (義寧 yi4 ning2) 617-618\nIstorioù kaer diwar-benn tierniezh Sui a c'haller lenn war Mojennoù tiernelezh Sui\nMoger Vras Sina\nKanol Veur Sina\nPorched ar bed sinaat – Adkavit ar pennadoù a denn d'ar bed sinaat.\nAdtapet diwar « https://br.wikipedia.org/w/index.php?title=Tierniezh_Sui&oldid=1634743 »\nKemmoù diwezhañ degaset d'ar bajenn-mañ d'an 13 Ebr 2015, da 22:28.


Ar rebetiko (ρεμπέτικο), pe rembétiko, pe rebétiko tragoúdi (ρεμπέτικο τραγούδι), a zo ur sonerezh poblek eus Bro-C’hres a oa deuet war-wel er bloavezhioù 1920. Ar soner, ar c’haner hag ar c’homposer a zo anvet ar rebétis (ο ρεμπέτης) pe ar rebétissa (η ρεμπέτισσα) evit ur plac’h, ar rebétes (οι ρεμπέτες) el liester.\n1 En-dro da grouidigezh ar Rebétiko\n2 Rumm Smyrneiko ha rumm pireotiko\n3 Istor ar Rebétiko\n4 Danvez ar c’hanaouennoù\n5 Rebetiko e Stadoù-Unanet\n6 Kanerien ha kanerezed\n8 Gwelit ivez\nEn-dro da grouidigezh ar Rebétiko[kemmañ | kemmañ ar vammenn]\nEr bloavezhioù 1920 e oa bet krouet ar rebétiko pa gejas en Atenas(Αθήνα) ar repuidi tec'het eus Asia ar c’hornôg (feuremglev Lausanne, 1923) ha tud deuet eus tiriadoù war ar maez hag eus an Inizi (da skouer inizi kyklades) evit kavout ur vuhez welloc’h. Ar re-se en dienez a oa o chom e memes karterioù paour e Atenas pe er Pireas (Πειραιάς) hag e Thessaloniki (Θεσσαλονίκη). Ur wir dispell a oa outo er gevredigezh c'hresian peogwir e oa o kornogelaat muioc'h-mui er mare-se . Setu, gant un endro sokial hag ur meskad sevenedurel e oa ganet ar Rebetiko.\nRumm Smyrneiko ha rumm pireotiko[kemmañ | kemmañ ar vammenn]\nAr rebetiko a gendastum daou rumm sonerezh disheñvel. Ar binvigi ha testennoù ar c’hanaouennoù a cheñch etre ar sonerezh awenet gant repuidi deus Smyrne, ar Smyrnéiko, hag ar rumm anvet Pireotiko.\nIstor ar Rebétiko[kemmañ | kemmañ ar vammenn]\nAbaoe 1922, ar sonerezh a oa awenet gant ar repuidi deus an Impalaeriezh Otoman, tud a zo deuet gant o hengounioù musikal. Ur bern binvigi a veze implijet ganto : oud, violoñs, santouri, kanonaki … ar mouezhioù a oa uhel. Pouezusoc’h oa ar rumm Smyrnéiko.\nE 1936 e oa roet ar gallout da Ioánnis Metaxás (Ιωάννης Μεταξάς), un diktatourer. An dalvoud-se a cheñche an traoù gant ar rebétiko. An téké a oa serret gant Ionnis Metaxas. Kontrollezh a oa war an testennoù. Ar rebétiko oa difennet war an radio. Bouzouki hag baglamas a veze distrujet pa veze kavet gant ar boliserien evit naetaat ar sevenadur gresian deus traoù ar Reter. Ret oa d’ober gant ar c’hontrollerezh. Kuzhet e oa bed ar Rebetiko e-pad ar mare mañ, sonadegoù ha kejadennoù oa aozet e-sekred. Un nebeut sonerien e veze ranket mont kuit deus an Attika (Αττική) Daoust ma oa bed ar rebetiko dindan ar c’hontrollerezh e oa skrivet c’hoazh kanaouennoù hag ar rebétes a ijine traoù evit chom hep bezañ tapet…da skouer e oa a-wezhoù great an testennoù gant skridoù kuzh.\nAbaoe 1941 pa oa erruet an alemanis e bro-c’hres e oa echu gant tout an enrolladennoù ha gant an téké.\nGoude ar Brezel a ya ar rebetiko da vezañ disheñvel. Muioc’h-mui awenet gant ar C’hornôg. Ar benvegioù deus Azia a ya diwar-wel. Kasi nemet bouzouki ha gitar e veze kavet e blaovezhiou 1950 hag e oa tamm-a-tamm war an tredan. Ar rebetiko a oa brudetoc’h-brudetañ e Bro-C’hres. Tud a yae da vezañ pinvidik-tre gant ar rebetiko.\nDanvez ar c’hanaouennoù[kemmañ | kemmañ ar vammenn]\nKanaouennoù a vez diwar-benn un doare da vevañ “rebets”. An dra pouezusañ a oa en Enor, bezañ mat en e galon ivez ma ne vez ket doujet ouzh an lezennoù. An den war a marz, ar mangkas, az ay da vezañ ar skouer. Er c’hanaouennou e vez komzet ivez deus an téké, al lec’hiou e veze sonet ar Rebétiko. Er téké e veze butunet « hashish» gant an narguile en un doare boutin. An dramm-mañ implijet kalz a oa puezus er bed ar rebétiko, kavet e vez en ur bern testennoù. An anv ispisial a zo evit kanaouennoù diwar-benn an hashish, Hassiklidika. Kavet e vez ur kalz a testennoù diwar benn ar boliserien hag an toull-bac’h peogwir e oa gouarnament Bro-C’hres feulz gant an rebetès. Testennoù war ar gasterezh a zo ivez.\nRebetiko e Stadoù-Unanet[kemmañ | kemmañ ar vammenn]\nGoude 1918, gant ar brezel hag an treuztiriadurioù etre an impalierezh otoman ha Bro-C’hres ez ae ur bern tud da Stadou unanet. E 1919 e oa krouet an ti-embann pladenn gentañ, bez oa enrolladennoù e Stadou-Unanet a-raok e Bro-C’hres. Unan a zo brudet-tre: “Mirlisou” sonerezh film Pulp Fiction a zo ur standar rebetiko.\nKanerien ha kanerezed[kemmañ | kemmañ ar vammenn]\nRóza Eskenázy (Ρόζα Εσκενάζυ)\nRíta Abatzí (Ρίτα Αμπατζή)\nSotiría Béllou (Σωτηρία Μπέλλου)\nAnna Chrysafi (Άννα Χρυσάφη)\nMaríka Nínou (Μαρίκα Νίνου)\nStélios Perpiniádis pe Stellákis (Στέλιος Περπινιάδης)\nStratos Pagioumtzis(Στράτος Παγιουμτζής)\n(fr) Gail Holst : Aux sources du Rebetiko , ed. Nuits rouges, 2001\n(fr) Elèni Cohen:Rébètiko,un chant grec,ed.Christian Pirot,2008\n(fr) Prudhomme David, Rebetiko, la mauvaise herbe, ed. Futuropolis, 2009\n(fr) Lacarrière & Volkovitch, La Grèce de l'ombre, ed. Christian Pirot, 1999\n(el)Page bibliographique Βιβλιογραφία για το Ρεμπέτικο\n(fr) : lec'hienn Eleni Cohen, bennigourez war ar rebetiko\nRebétiko (Ρεμπέτικο), Kostas Ferris, 1983\nAdtapet diwar « https://br.wikipedia.org/w/index.php?title=Rebetiko&oldid=1819641 »\nKemmoù diwezhañ degaset d'ar bajenn-mañ d'an 8 Gen 2019, da 14:16.


Meurzh | 2014 | Soubenn ar geek\nPosted in Levrioù with tags beajiñ, bugaleaj, Japan, karantez on Meurzh 30, 2014 by geekezig\nO klask peadra da lenn en tren e oan ha setu me o welet e oa romant diwezhañ Amélie Nothomb e stumm levrel da amprestiñ el levraoueg. N’em eus ket bet ezhomm da brederiañ e-pad pell neuze. N’am boa lennet netra diwar-benn ar romant-mañ, ne daolan ket kement a evezh ken war pezh a ra ar skrivagnerez. Na laouen e oan o welet e oa ur romant diwar he fenn ha diwar-benn Japan. La nostalgie heureuse a gont ur veaj he deus graet e 2012 gant ur skipailh skinwel a rae un teulfilm diwar he fenn. Profitet he deus evit distreiñ da g/Kobe, gwelet en-dro Nishio-san, he skol hag evel-just Rinri, he danvez-gwaz, tudenn Ni d’Ève, ni d’Adam (a zo a-bell ma romant karetañ skrivet ganti). Me ivez a zo em frantad hiraezh, ‘bloaz zo e oan e Japan. Na plijus e oa lenn diwar-benn trouzioù heverk bro Japan (ar c’hleier o tintal pa ziskenn balieroù treuzennoù a-rez an hentoù-houarn), bleuñv ar gwez kerez, manegoù ar vlenierien a bep seurt…\nGant from ha fent e tistro Amélie war roudoù he bugaleaj hag he buhez plac’h yaouank ha gant plijadur hon distroet ganti, a-drugarez d’he skrid.\nRomant skrivet gant Amélie Nothomb. Embannet gant Albin Michel, 21 a viz Eost 2013.\nPosted in Filmoù with tags karantez, mignoniezh, skiant-faltazi on Meurzh 30, 2014 by geekezig\nTheodore a zo ur paotr digenvez. Ur bloaz zo bennak ne vev ket gant e wreg ken met poan en deus o sinañ paperioù an torr-dimeziñ. Divizout a ra prenañ ar reizhiad korvoiñ (OS) nevez, gant naouegezh artifisiel ha personelaet hervez an implijer. Samantha eo e hini. Tamm-ha-tamm, gant he sell nevez war ar bed e krogo Theodore da gaout spi en-dro, betek ma yafe donoc’h o darempred, betek ma tiwanfe karantez etrezo.\nPlijet on bet gant aergelc’h iskis Los Angeles ar film, pell eus ar skeudennoù boaz (un toullad lodennoù a zo bet filmet e Shanghai). Plijet on bet ivez gant an tu “skiant-faltazi” ur gevredigezh n’eo ket ken pell-se eus hon hini, ne ra ket aon dre ret, seblantout a ra naturel a-walc’h. Plijet on bet gant kaerder ar skeudennoù, al livioù (nebeut a c’hlaz, iskis hirie an deiz!), ar gouleier (naturel). Plijet on bet gant emdroadur an tudennoù (Theodore o vont dreist e istor karantez a-drugarez da Samantha, Samantha o tizoloiñ ar bed hag o prederiañ warni hec’h-unan a-drugarez dezhañ). Ur santad iskis ‘m eus bet e pad ar film, moarvat abalamour da Joaquin Phoenix met kavet am eus e oa heñvel eus Two Lovers (film James Gray), un doare tu kontrol un tamm : gant ar mor hag an doenn. Fromus kenañ ‘m eus kavet mennozhioù zo, frazennoù zo. Ar c’houblad a zo gwir ha brav met plijus ‘m eus kavet ivez an eiltudennoù : Amy ha gwreg Theodore da skouer. N’eus den disi ebet… Melkoni ha kaerder, tristidigezh ha spi, digenvez ha prantadoù joa… Tapet on bet en istor ha laouen e vefen o welet en-dro kement a draoù a zo e Her daoust d’e lusk gorrek ha sioul. Ur film diwar-benn ar gevredigezh eo, hag an an dazont, ur film a breder diwar-benn ar naouegezh artifisiel, ar garantez evel-just. Ur film karantez ha preder neuze…\nFilm sevenet gant Spike Jonze. Stadoù-Unanet, 2013 (19 a viz Meurzh 2014 e sinemaoù Frañs), 2e06.\nPosted in Filmoù with tags azasadenn, beajiñ, Bro Spagn, Europa, familh, karantez, skol on Meurzh 28, 2014 by geekezig\nPosted in Levrioù bannoù-treset with tags faltazi, fent, manga on Meurzh 27, 2014 by geekezig\nPosted in Levrioù bannoù-treset with tags familh, gouennelouriezh, karantez, krennarded, politikerezh, Stadoù-Unanet on Meurzh 27, 2014 by geekezig\nRob a zo sot gant ar familh Kennedy. Un tamm poan he deus e vamm o kompren. An hañv eo ha torret en deus e vrec’h. Nul e vo ar vakañsoù, anat. En ur vont da welet korf Robert goude e vefe bet muntret e ra anaoudegezh gant ur plac’h yaouank. Ur pok a eskemmont. A-benn ar fin e vo dedennusoc’h an hañv ha kevrinus ivez, gant Bud, an amezeg un tamm droch, oc’h ober traoù drol…\nPlijus-tre ‘m eus kavet aergelc’h Sixteen Kennedy Express, gant an tresadennoù dous ha dislivet. Aergelc’h ar bloavezhioù 60, an hañv, an tommder, an amzer o tremen gorrek… Poltred ur c’hrennard evel mil all, un tamm lent met ivez traoù siriusoc’h gant sekred Bud. Dedennus-tre eo al lodenn-se. Ul levr bannoù-treset sioul ha start war un dro, skañv ha kreñv evel ma c’hall bezañ un hañvezh da 14 bloaz… Istor gant Aurélien Ducoudray, tresadennoù gant Bastien Quignon. Embannet gant Sarbacane d’ar 5 a viz C’hwevrer 2014.


Aet eo da anaon Patrick Malrieu, tad ar gevredigezh Dastum\njeudi 10 janvier 2019 à 20:37 Par Nolwenn Quioc, France Bleu Breizh Izel\nAet eo da Anaon Patrick Malrieu, d'an oad a 74, e-pad an noz etre dimerc'her ha diriaou, en e di e Landevenneg. Ur c'holl bras evit Breizh hag ar brezhoneg. E 1972 en doa krouet Dastum, hag abaoe e stourme evit saveteiñ sevenadur ha kanaouennoù Breizh.\nPatrick Malrieu (a-zehou) e-kichen Tangi Louarn e 2008 © Radio France - Delphine Le Normand\n"Ra vo trugarekaet en anv Breizh", "Unan eus difennerien Breizh", "ur stourmer didrec'hus evit Breizh" : enor a vez rentet da Batrick Malrieu, abaoe m'eo bet embannet eo aet da Anaon. Ganet e oa e 1945 hag e oa bet krouet gantañ Dastum e 1972. Deuet eo ar gevredigezh da vezañ ar brasañ kreizenn lec'h ma vez savetaet sevenadur breizh dre gomz, kanaouennoù, kontadennoù, tonioù sonerezh.\nUn den "hegarat da gentañ toud" evit Ronan Guéblez, rezidant Dastum\nChomet e oa prezidant Dastum e-pad 23 bloaz, hag e oa "un den hegarat, da gentañ tout" a zispleg Ronan Guéblez, prezidant Dastum hiziv an deiz. "_Un den a oa son en e venozioù_, met un den pa lavare un dra, a zisplege red e spered, an abegoù a gase anezhañ da lavaret pezh a lavare."\nNe oa ket un den taer, e oa un den bepred mousc'hoarzh dezhañ war e vuzelloù, a oa kap da ober fent dezhañ e-unan" - Ronan Guéblez, prezidant Dastum\nRonan Guéblez en do soñj eus un den hegarat\nPrezidant Kuzul Sevenadurel Breizh ha Skol Uhel ar Vro\nMa chomo e penn an holl evel tad Dastum en doa kaset war-raok raktresoù all ivez. Prezidant kuzul Sevenadurel Breizh e oa bet etre 2003 ha 2009, hag e oa prezidant Skol Uhel ar Vro. Tangi Louarn, prezidant Kevre Breizh, a anaveze anezhañ abaoe penn kentañ ar bloavezhioù 2000 : "Un den a lavare pezh a soñje, bepred, ha _n'en doa ket aon a-wechoù da feukiñ un tammig an dud evit reiñ e soñj_. Ne oa ket e deod en e chakod, e-giz ma lavarer. Hag un den oberiant-kenañ, atav e oa ur raktres nevez gantañ, hag e kase zoken war-raok meur a raktres."\nKlevet em eus en devezioù paseet e oa c'hoazh o kas war raok ur raktres gant un ti e Landevenneg, un ti kozh, evit saveteiñ ul lodenn eus glad ar vro." - Tangi Louarn, prezidant Kevre Breizh


Deiziad an embannadur : 03/01/2010\n« Kartenn wenn » da Patrig Dréan : e-barzh an niverenn-se e kavoc'h pennadoù é tenniñ d'ar yezh ha d'an natur . Da gentañ eo kinniget deoc'h un atersadenn get Patrig Drean. Kontiñ a ra deomp penaos ha perak en doa tostaet doc'h ar brezhoneg pa oa krennard. Peseurt labour en doa bet tro d'ober àr-lerc'h bout desket brezhoneg. ha penaos en doa en em lakaet da zastum komzoù a re gozh. Displegiñ a ra petra eo sell ar re-se àr dazont o yezh. En tu arall d'an dra-se e kas un toullad soñjoù evit ma vehe bourrusoc'h deskiñ honnezh. Goude e kavoc'h un teuliad gouestlet d'an natur : notennoù a-ziàr plant, amprevaned, evned ag ar vro a vez gwelet amañ hervezh ar c'houlz-amzer. Un dastumad troennoù e-lec'h ma vez kavet ar ger « Diaoul » enne a gloz an niverenn-mañ. Troennoù ag ar vro bet dastumet get Patrig Drean atav.


Loened Fall - Wikipedia\nE 1996 eo bet krouet Loened Fall, ar strollad-se a zo ur strollad sonerezh da lakaat da zañsal er festoù-noz.\nStrollad Loened Fall en e bezh.\nAr strollad[kemmañ | kemmañ ar vammenn]\nPemp den a zo er strollad ha diazezet eo Loened Fall war ur c'houblad kanerien kan-ha-diskan, Ronan Guéblez ha Marthe Vassalo, ha tri soner, Hervé Bertho ouzh ar violoñs, Thomas Lotout (Sabine Le Coadou betek 2011) ouzh ar vombard ha Marc Thouénon ouzh ar gitar.\nDizoloet en deus Marc Thouénon, ar c'hoarier gitar, ar sonerezh iwerzhonat e puboù ha gouelioù Iwerzhon. Heuliour ar rummad sonerien gitar reizhet hervez an "open tuning" ec'h azasa e venveg ouzh tonioù ar vro. Ezel eo Marc Thouénon eus ar strolladoù sonerezh Loened Fall ha Boys In The Gap.\nE 2001 he deus kinniget Marthe Vassalo hec'h arvest "Ar Solier" gant ar c'houplad Bugel Koar, hag a zo bet garedonet gant priz bras Produit en Bretagne. Goude se eo aet Marthe Vassalo e-barzh strollad Loened Fall. Da 27 bloaz e vez klevet ha gwelet an Dregeriadez-se e strolladoù sonerezh all, evel Skaliero pe Sula Bassana. Kanañ a ra ivez gant an triad Trio Empreintes asambles gant Jean-Michel Veillon ha Gilles Le Bigot. Kanañ a ra ivez en un triad all gant Nolwenn Buhe hag Annie Ebrel.\nRonan Guéblez eo eil kaner kan-ha-diskan ar strollad. Kanañ a ra ivez e-unan gant Marthe Vassallo e-kerzh festoù-noz.\nAn talabarder eo Thomas Lotout. Seniñ a ra abaoe an oad a seizh vloaz. Sonet en deus, war bladennoù pe war al leurenn, asambles gant kalz tud evel Carré Manchot, Stourm, Jean-Charles Guichen, Diaouled Ar Menez, Youen Bodros ha gant e strolladoù-eñ ivez. Sonaozour Bagad Pañvrid eo bet.\nSabine Le Coadou eo an hini a sone ouzh ar vombard da gentañ. Desket he deus son e Bagad Pañvrid.\nHervé Bertho a zo unan eus ar re a son ar gwellañ ouzh ar violoñs e Breizh. Gant Archétype en deus graet arvestoù sonerezh er gouelioù brasañ a zo. A-raok e sone e-barzh strollad Busy Fingers ha Le Chat qui va nu-pieds, met anavezet eo bremañ e bed ar sonerezh dreist-holl evel violoñser Loened Fall. Evel Marc Thouénon eo Hervé Bertho ezel eus Boys In The Gap, peogwir e plij kalz dezhañ ar sonerezh iwerzhonat. Son a ra ivez gant Los Glochos.\nAn deizioù 'zo berr, An Naer Produksion, 1999\nGouez !, An Naer Produksion, 2003\nDiwar logodenn 'vez ket razh, An Naer Produksion, 2008\n'vel ba'r ger, An Naer Produksion, 2014\nAdtapet diwar « https://br.wikipedia.org/w/index.php?title=Loened_Fall&oldid=1818688 »\nKemmoù diwezhañ degaset d'ar bajenn-mañ d'an 7 Gen 2019, da 22:15.


Herborescence - PCI Collectif\nEtre an neñv hag an douar, un diviz gant ar plant\n© Christine Barbedet\n« Evit ober enklaskoù etnolouzawouriezh e ranker mont don da glask an anaoudegezh war ar maez. Komz eus an natur a zo komz eus ar gevredigezh, evel efed ur melezour. »\netnoekologour hag etnolouzawour\n« Abalamour d'al liamm etre ar Vreizhiz hag ar plant ez eus diwanet gouiziegezhioù a bep seurt, betek nevez zo. Hor c’hevredigezhioù kornôgat o deus torret o liamm gant an natur ha dre se eo fallaet an traoù gant liesseurted ar vuhez hag aet da get anaoudegezh ar bobl war ar plant », eme Laurent Le Gall, arbennigour war an etnolouzawouriezh hag an etnoekologiezh. Ul labour enklask a gas da benn en ur studiañ al liamm a zo etre tud ar vro hag ar plant, an implij a reont anezho hag an doare ma welont anezho.\nDigeriñ ar speredoù war liested ar ouiziegezh\tLenn da heul\nAr pal n’eo ket resteurel gouiziegezhioù a-bezh, n’eus ket ezhomm ken abalamour m’eo disheñvel-krenn an endro sokial, eme Laurent Le Gall : « O dastum a glaskomp ober da gentañ penn, evit meizañ al liested az a d’ober anezho ha kas ul labour dielfennañ etnologel evit digeriñ ar speredoù war liested ar gouiziegezhioù poblel naturelour-se ». Fellout a ra d’an etnolouzawour daskoriñ ar gouieziegezhioù-se d’an dud o deus o broduet hag o zreuzkas d’ar rummadoù a zeuio war-lerc'h. Un doare da ziskouez d’an dud implijoù disoñjet ar plant : « Adenvel ar plantennoù zo un doare da zeskiñ doujañ outo. Cheñch o darempred gant an natur a ra d’an dud cheñch savboent ».\nHerborescence zo ur gevredigezh a ra he hent e kreizig-kreiz an darempredoù tost a zo etre an natur hag ar sevenadur, en ur groaziañ naturelouriezh, sokiologiezh hag arz. Obererezhioù sevenadurel liammet ouzh an endro a vez kinniget gant ar gevredigezh, ma kemer perzh enno Élise Trochéris,sirkasianez, un arzourez-sirk arbennik war an dañs en aer. War an dachenn e vez kinniget tro-ha-tro ar plant, o endro ha prantadoù dañs ha sonerezh : « Ur valeadenn da ganañ meuleudi d'an natur », eme Laurent Le Gall.\nDastum en ur gomz brezhoneg ar vro\tLenn da heul\nGant mousfent ec’h anzav Laurent Le Gall ez a da gerc’hat an danvez-se « e-touez al linad ». Evit kas al labour-se da benn e rank ar re a oar kaout fiziañs en dastumerien rak alies-mat ne ouzont ket na pegen talvoudus eo o gouiziegezh. « Eus ur familh peizanted eus an eil rummad on, hag emaon o chom er gumun lec'h on bet ganet. Ma zad-kozh a oa koulz lavarout an hini nemetañ a ouie eus an traoù-se. »\nAesoc'h eo neuze evitañ skoulmañ darempredoù gant an dek den bennak en deus goulennataet. « N’hellfen ket kas ma enklasoù war-raok ma ne gomzfen ket brezhoneg ar vro gant an dud-se. Dre gomz o yezh kentañ outo e c’heller lakaat ar gaoz war ar plant ha dre se, kompren penaos eo maget o spered hag o freder gant ar brezhoneg ».\nUn adsell war ar vuhez diwar ar maez\tLenn da heul\nTostaet e oa an etnoekologour Laurent Le Gall ouzh an etnolouzawouriezh p’en doa en em gavet gant un etnofarmakologour en Amerika latin. Divizout a reas distreiñ d’ar vro da gas e studioù da benn. Abaoe e lak da vont en-dro e Breizh a-bezh ur « mekanik da bunañ an amzer » a-raok na vefe aet ar vuhez war ar maez da get da vat. Ar c’hemmoù-se a grogas adalek ar brezel 14 ha meur a abeg zo dezho. D’ar c’houlz-se eo e krogas an dud d’ober gant an traktor hag ar rotovator, penn kentañ ar paotr-saout dredan eo ivez. Aroueziek eo ar ger a reer gantañ e brezhoneg pobl : paotr-saout. « Ar skloturioù o deus merket fin ar mare ma prene skiant ar vugale a vaesae ar saout er parkeier », eme an etnolouzawour.\nAozadur ar gevredigezh e-keñver an natur\tLenn da heul\nDre studiañ stervaoù geriaoueg an douaroù, an tachennoù, al lanneier, ar c’hoadoù, ar fraostegi… e c’hell un etnolouzawour dielfennañ mont en-dro ar boudoù-bev en ur gevredigezh bennak ha, da c’houde, kompren aozadur ar gevredigezh hec’h-unan, evel gant skoazennoù greunvaen Bro Fañch lec’h m’emañ o chom : « E brezhoneg ar vro e talv fagn kement ha kramenn, fagnous kement ha feneant ha fagnach kement ha fraosteg. » Ar memes framm steroniel a c’hell plediñ gant un dachenn n’eo ket bet gounezet hag unan bennak na brodu netra : « Kement-se a ziskouez splann an enebiezh etre al leziregezh hag al labour. Da lavarout eo e c’hell ur feneant lakaat ar c’hempouez sokial en arvar. Pa vez urzhiet an natur e vez urzhiet ar gevredigezh ivez ! », eme an etnolouzawour da glozañ.\n2008 : lañset obererezhioù ar gevredigezh.\nDiazezourien : Élise Trocheris ha Laurent Le Gall.\nPrezidantez : Mathilde Capitaine.\nSkipailh : un implijad pad hag etre 8 ha 30 den a youl vat hervez an obererezhioù.\nKuzul-departamant Aodoù-an-Arvor, Rannvro Breizh.\nTraoù gouezet ha traoù graet tro-dro d'an natur ha d'an hollvent\nLidoù hervez mare ar bloaz Louzaouiñ ha gouiziegezh ar medisinerezhioù hengounel Traoù gouezet tro-dro d'ar plant\nWar kleuzioù Breizh ez eus bet kavet : 170 spesad plant, 14 spesad gwez ha 16 spesad brousgwez\nWar ar spern-gwenn hepken : 150 spesad divellkeineged, en o zouez\n85 spesad biskoul, 28 anezho liammet strizh ouzh ar seurtad\nLevrig Continuités bocagères, diversité végétale et diversité des savoirs locaux en Bretagne, embannadurioù ar gevredigezh Herborescence, 2015.\nLa Liètt, ur gevredigezh a zo he fal dastum danvez a denn d’an etnolouzawouriezh e Breizh Uhel, Par delà les lisières, kenurzhiadur gallek an etnolouzawouriezh, Identi-Terre, Mur.


Pajenn:Le Clerc - Ma beaj Jeruzalem, 1902.djvu/368 - Wikimammenn\nPajenn:Le Clerc - Ma beaj Jeruzalem, 1902.djvu/368\nkomzo tanet, komzo a zante ’nen o virvi enne eur garante dær ’vit hon Zalver.\n« Servijet, emean, Jezus-Krist, evel e servij ar zoudard e Vamm-vro. Ha n’ankouait ket ec’h oc’h eun dibab-tud ; d’ac’h eo da domman en e geñver ar c’halono klouar, d’ac’h da hentchan ha da harpan ar gristenien all er brezel a reomp da Zatan.\nEvel soudardet Jedeon, n’oc’h nemet tri c’hant. Ha koulskoude, ’velte ive, e c’hallet kaout an trec’h !\nInt, pa zigouejont a-greiz an noz el læc’h ma oa kousket ennan o enebourien, a dorraz ar podo pri a oa kuzet enne o goloio, ’n eur ober eun drouz spontuz : hag int neuze da skei a gle hag a zeo gant o c’hleve goadek. Arabad eo d’imp ive miret hon fe en hon c’hreiz : fellout a ra d’imp, dre hon c’homzo hag hon skouer vad, he lakât da skedan dirak daoulagad an holl.\nBezomp hanval ive ouz ar zoudardet a galon a goueaz, an de a-genver hirie, duont, tost da Rom, war dachen vrezel Kastelfidardo, ’n ’eun difenn hon Tad santel ar Pap : ma vo pep-hini ac’hanomp eun difenner kalonek ’vit hon Mamm zantel an Iliz. »\nKregi a ra komzo ar prezeger en hon c’halon. Yennan ’ra ’nê c’hoaz donoc’h enni, pa lenn, goude ar brezegen, eun nebeut girio evit goestlan ar galon-ze da hini Jezuz.\nBennoz ar Zakramant a deu da beurober en hon c’hreiz ’pez he deuz græt gras an Au. Doue, epad ma kren holl elvo hon c’horf, sebezet gant trouz eun tenn-kanol.\nKement-se a ra vad d’ar galon, n’am euz ket ezom\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/368&oldid=108613 »\nKemmoù diwezhañ degaset d'ar bajenn-mañ d'an 30 Gwe 2017, da 15:38.


Ar festivalioù a ra gant .bzh - .BZH - L'extension internet de la Bretagne\nNe glasker ket ken kontañ ar festivalioù a vez bep bloaz e Breizh. Er Reter pe er C’hornôg, muzikoù a vremañ, muzikoù hengounel, arzoù-straed, c’hoariva… Leun-chouk eo an deiziataerioù sevenadurel. E-touez ar festivalioù-se, meur a hini a ra dija gant ar .bzh evit embann o frogramm e 2015. Setu amañ un nebeud skouerioù :\nwww.festival-cornouaille.bzh , www.festival-interceltique.bzh, www.paimpol-festival.bzh\nLidet e vo o 92 vloaz gant Gouelioù-meur Kerne eus an 21 d’ar 26 a viz Gouere e Kemper. Arabat e vo deoc’h mankout sonadegoù Dan ar Braz, Nolwenn Korbell, Miossec peotramant ar ganerez c’hresian Angelique Ianatos. D’ar Sul e vo fest er straedoù adalek 9e00 gant an dibunadeg kustum. Eno e vo ouzhpenn 2000 a zañserien hag a sonerien evidoc’h. www.festival-cornouaille.bzh\nFestival Etrekeltiek an Oriant – peotramant FEO – a lido e 45vet deiz-ha-bloaz eus ar 7 d’ar 16 a viz Eost. Hevlene e vo douget bri da ziv vro geltiek : Kerne-Veur hag Enez-Vanav. Gant FEO e vo 10 devezh fest, 120 arvest, digoust ouzhpenn an hanter anezho, 4500 a sonerien, a ganerien, a zañserien, a blastikourien, a skolveuridi, a filmourien, eus Skos, eus Iwerzhon, eus Kembre, eus Kerne-Veur, eus Enez-Vanav, eus Galiza, eus Asturiez, eus Breizh, eus SUA, eus Kanada, eus Aostralia, hag all hag all… www.festival-interceltique.bzh\nEus ar 14 d’ar 16 a viz Eost, skoit war-du Pempoull evit ober tro ar bed gant sonerezh. Evit ar 26vet gwech m’eo aozet ez a Gouel Kan ar Vartoloded e Pempoull « Penn er Su ! ». Eus aodoù su Breizh da Okitania, ha tremen dre Gatalonia, Euskadi, Portugal… pe pelloc’h c’hoazh dre ar Balkanioù, Afrika pe Suamerika, Louiziana pe glannoù ar Mississipi… Gallout a ray al lec’hioù-se bezañ niverus, liesseurt… Ha heoliek ha saouzanus, kement hag ober… Muzikoù brav ha souezhus zo o c’hortoz ac’hanoc’h eno. www.paimpol-festival.bzh


Pajenn:Morvan - Buez ar Zent, 1894.djvu/105 - Wikimammenn\nPajenn:Morvan - Buez ar Zent, 1894.djvu/105\nbet perz ebed ennhan, e kemeraz kement a velkoni gant ann dra-ze ma sonjaz mont da ober pinijenn enn eur gouent epad daou-ugent devez. Mes abarz ma oue echu ann daou-ugent devez, e c’houlennaz beza resevet he-unan e touez ar venac’h euz ar gouent.\nGoude beza tremenet tri bloaz eno, ez eaz, gant kounje he zuperior, da gaout eunn ermit hag a ioa brudet er vro dre he vouiziegez var ar pez a zell oc’h servich Doue hag ouz ar zantelez. Ann ermit-ma a ioa kustumm da lenn bemdez levr ar Salmou a vouez huel enn eur bourmen enn dro d’he ermitach, ha Romuald a dlie respount outhan bep eil koublad. Mes ar manac’h iaouanka fazie aliez abalamour ne c’houie ket c’hoaz ar Salmou dindan evor. Hogen, bep vech ma fazie var eur ger bennag, ann ermit a zistage ganthan eunn taol guialenn var he skouarn gleiz. Gouzanv a reaz ann dra-ze pell heb en em glemm. Eunn devez goulskoude e pedaz he vestr da skei hiviziken var he skouarn deou; rak, emezhan. remerket en doa ne gleve mui kerkouls dioc’h ann tu kleiz. Ann ermit a oue souezet o velet pasianted Romuald, hag a-c’houdevez ne oue mui ker rust enn he genver.\nAr manac’h iaouank a deuaz heb dale da veza skouer ann holl ermited all dre he humilite, dre he aked da bedi ha da labourat. ha dreist peb tra dre he iuniou hag he binijennou. Kement-se a reaz d’ann drouk-spered mont enn egar. Klask a eure he spounta enn eur ober trouz enn he lochenn, pe oc’h en em ziskouez dirazhan dindan eur furm heuzuz bennag. Avechou zoken her pile d’ann douar, e vrese anezhan dindan he dreid, hag e voustre varnhan egiz p’en devije c’hoant d’he vouga. Mes Romuald, ato leun a feiz hag a fizians e Doue, a oue bepred treac’h da holl ardou ann ærouant. « — Petra glaskez ama, a c’houlenne diganthan, goude moud bet stlapet er meazeuz ar baradoz? Mont a ri kuit, loan hudur… » O klevet ar c’homzou-ma, Satan a dec’he lostek diouthan.\nMar grea evelse mez d’ann drouk-spered, e rea ive avechou goab euz he gorf evit he gastiza muioc’h-mui. Lakaat a rea servicha d’ezhan eunn tamm boued fin\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/105&oldid=137279 »


Denoniezh - Wikipedia\nAn denoniezh eo e bal studiañ an Den evel ur spesad hag, ent-resis, e berzhioù a denn d'ar gorfadurezh (pe anatomiezh), d'ar vevoniezh ha, dreist-holl, da studi e spered. Gwelet ivez Homo (doaread). Holistik eo an denoniezh, rak e tenn d'an Den e pep amzer ha e pep lec'h hag e pep ment an denelezh ivez.\nAr meizad pennañ eo ar c'hultur ha diwar an meizad-mañ e kadarner en deus spesad an Den ur varregezh hollvedel evit un emdroad davit kompren ar bed dre arouezioù a vez kelennet ha desket dre ar vuhez gevredigezhel, un emdroad evit lakaat ar bed hag e annezerien da vezañ treuzfurmet dre jeu an arouezioù-se.\nUr frapad-amzer'zo e veze dispartiet an denoniezh eus ar c'helennoù denel all diwar e dech da dreuzkenveriañ ar c'hulturoù, met bremañ e sav savboentoù disheñvel pa ya denoniourien'zo da studiañ kevredigezhioù pe strolloù en o-unan.\nAdtapet diwar « https://br.wikipedia.org/w/index.php?title=Denoniezh&oldid=1922822 »\nSkiantoù ar gundu


Buhez ar Sent/1912/Fransez a Zal - Wikimammenn\nBuhez ar Sent/1912/Fransez a Zal\n◄ Julian Fransez a Zal Ar Familh Zantel ►\nP’en em gavas er gêr, e oa gant e bemp bla warn-ugent, ha kaeran dijentil en e vro. Duk ar Savoa en em ginnigas d’ober eur senateur anezan, ha markiz ar Zal, e dad, a felle d’ezan e zimezi da verc’h ôtrou Vejy, eur brinsez a galon hag a spered, kalz danve da zont d’ezi.\nAn ôtrou Fransez, n’eo ket ’barz an hent-ze e felle d’ezan bale. Dre e bedennou hag e gomzou, e teuas a benn da lakat e dad a-du gantan, ha d’an 18 a viz kerzu 1593, bla hepken goude ma oa deut d’ar gêr, e oe beleget en Jenev.\nEur c’horniad eus ar Savoa, ar Chable, a oa distaget diouz ar gwir Iliz gant diskibien Luther, hanter-kant vla bennak a oa, hag ar vugale breman, bet savet er relijion brotestant, a oa en em c’hrêt diouti. Fransez a oe kavet mat dustu da vont d’o zennan eus tenvalijen ar gaou.\nPa welas, en tu-hont da dour kastel koz Allinj, ar vro m’oa kaset enni, gant hec’h ilizou diskaret, he fostiou da grougan an dud savet en plas ar c’hroaziou, he c’heriadennou devet, he c’hestel laeret ; pa welas an dismantr skrijus-ze, eur skeuden eus eun all gwasoc’h, hini an eneou ; pa welas kement-se, an daerou a c’hlebias e zaoulagad : mes elec’h fallgaloni, e stagas kerkent gant al labour.\nMont a rê er c’hêriou ha war ar mêziou ; prezek a rê dre e gomzou ha dre e skoueriou ; nag ar glao, nag an erc’h, nag an avel-stourm ne virent outan da vont war rôk. A wechou, e veze ken skornet ha ken ramp an henchou, ma renke mont war e grabanou, hag ar gwad a zivere eus troc’hiou e dreid hag e zaouarn a verke e roudou war an erc’h. Eun nozvez, ar bleidi a glaskas sailhat warnan, hag e oe red d’ezan pignal en eur wezen hag en em stagan outi, gant aon da gouezan, ma tigouezje gantan menel kousket.\nA wechou-all, ar brotestanted, gwasoc’h c’hoaz evit ar bleidi-noz, a rede gant armou war e lerc’h, da glask e lazan. Gouarner Allinj a ginnigas d’ezan soudarded da vont d’e heul, evit e zifenn ouz e enebourien ; mes ar zant ne oe ket dare da zigemer ar c’hinnig-ze. Ha biskoaz, koulskoude, a drugare Doue, ne c’hoarvezas droug ebet gantan.\nEr bla 1599, an ôtrou Granier, eskob Jenev, oc’h anaout e zantelez hag e c’halloud, hen c’hemeras d’ober e labour, ha d’e varo, tri bla goude, (1602) e kemeras e garg. Lakat a reas neuze e zantelez da baran a-bell, dre e aked d’ober miret lezennou an Iliz, dre e drugare en kenver ar beorien, ha dre e c’hoant da welet an emglev o vleunian en pep lec’h. Sevel a reas eun Urz neve a leanezed, gant Jann Chantal en o fenn.\nAdtapet diwar « https://br.wikisource.org/w/index.php?title=Buhez_ar_Sent/1912/Fransez_a_Zal&oldid=36130 »\nKemmoù diwezhañ degaset d'ar bajenn-mañ d'an 29 Mae 2012, da 16:17.


Buhez ar Sent/1894/Zephirin - Wikimammenn\nBuhez ar Sent/1894/Zephirin\n◄ Loiz, Roue Frans Zephirin Joseph Kalasanz ►\nD’ar mare-ze, e reat goall vuez d’ar gristenien dre urs ann impalaer Sever. Mes Zephirin, evel eunn tad karantezuz hag eur pastor eveziant, ne espernaz netra evit ho c’honzoli enn ho foaniou hag ho c’hrenvaat er feiz. unan ez ea d’ho ziez, ha diskenn a rea gantho er mengleuziou a ioa dindan kear Rom. Eno ec’h offerenne, hag epad ann offerenn e roe eunn nerz nevez d’ho c’haloun dre he brezegennou hag e vage ho eneou dre ar gommunion zantel.\nPourvei a rea ive gant largentez da ezommou ar beorien, hag ar gristenien geiz a veze kaset d’ar prizoun a reseve diganthan a bep seurt sikouriou. Goulskoude ne oue ket paket he-unan, petra bennag ma risklaz he vuez ouspenn kant guech evit mad ann dud fidel.\nAr bersekusion a badaz nao bloaz dioc’htu, ha pa oue echu, ann heretiked a reaz d’ho zro eur goall vrezel d’ann Iliz. Mes Zephirin ho zrec’haz dre he vouiziegez ha dre nerz he gomzou. Prakseas, ar brudeta anezho, a oue gounezet ganthan d’ar gair feiz ; mes ar reuzeudik-se, dallet gant ann ourgouill, a zistroaz goudeze d’he gredennou faoz, hag a varvaz heretik.\nEunn all, he hano Natalis, a deuaz ive d’en em strinka da dreid ar pab santel enn eur anzao oa faziet, hag enn eur c’houlenn pardoun ; mes hema a oue furoc’h eged egile, ha ne guiteaz mui barlenn ann Iliz.\nEnn amzer-ze e veve Tertullian, eunn doktor braz hag en doa skrivet he-unan d’ann impalaer evit difenn ar gristenien hag ho relijion. Hogen, ann doktor-ma a ioa eunn den rust, hag a gave abeg er pab abalamour, var he veno, ar pab a ioa re jentil e kenver ar bec’herien. Zephirin ne espernaz netra evit ober d’ezhan digeri he zaoulagad hag anaout n’edo ket ar virionez ganthan. Mes Tertullian a jomaz bepred aheurtet, hag ar Zant en devoue ar c’hlac’har da velet ar spered kaer-ze, a ioa bet bete neuze eur sklerijenn evit ann Iliz, o trei neat gant eur rumm heretiket hag a lavare ez oa pec’hejou ha n’euz pardoun nag absolvenn ebed evitho.\nZephirin a reaz eur maread ordrenansou evit ar bobl fidel, ar veleien hag ann eskibien, ha goude beza gouarnet ann Iliz gant eur furnez vraz epad trivac’h vloaz, e resevaz erfin ar gurunenn a verzerenti d’ar 26 a viz eost euz ar bloaz 221. He gorf a oue enterret e guered Kallist.\nAdtapet diwar « https://br.wikisource.org/w/index.php?title=Buhez_ar_Sent/1894/Zephirin&oldid=29760 »\nKemmoù diwezhañ degaset d'ar bajenn-mañ d'an 1 Gen 2012, da 16:46.


Menegoù lezennel lec'hienn Gwinierien Artizaned Breizh\nMenegoù Lezennel al lec'hienn www.vignerons-artisans-de-bretagne.bzh\nPerc'henn hag embanner al lec'hienn\nGwinierien-Artizaned eus Breizh - GAB\n141 Milin Santez Katell 44420 KERRAVAOT\nLiger Atlantel - Breizh - Frañs\nMerour pe atebeg : Alan Coraud\nSez Sokial : 141 Milin Santez Katell 44420 Kerravaot\nLabel gwinierien dizalc'h ha breizhat\nNe vez dastumet titour personel ebet hep hoc'h asant. N'eo ket enrollet ho chomlec'h IP war al lec'hienn. Hon herberc'hier hepken a zalc'h roud anezhañ evel m'eo endalc'het d'en ober.\nNe vez ket gwerzhet, feurmet pe roet ganeomp d'an dredeourien ar roadennoù personel (anv, chomlec'h, niverennoù pellgomz, faks pe chomlec'h postel) lezet gant an dud a zeu da weladenniñ al lec'hienn-mañ.\nImplijet e vez an titouroù-mañ nemet evit kas deoc'h lizhiri ha kraflevrioù.\nHervez al lezenn ho peus gwir da dizhout ha da gemm an titouroù personel ho pefe kaset deomp. Da bep mare neuze e c'hellit goulenn ganeomp diverkañ an titouroù-mañ dre gas deomp ur gemennadenn war-bouez hor furmskrid daremprediñ.\n541 La Brunelière\n07 79 55 38 85\nRUKAD: 881 430 953 000 11\nDre lakaat e talvoud al lezenn eus an 11 a viz Meurzh 1957 (mellad 41) ha kod ar berc'henniezh kefredel eus ar 1añ a viz Gouere 1992 eo berzet groñs an eiladuriñ, klok pe a-zarn, evit un implij a-stroll hep aotre ar c'hevredad Koro Marketing.\nAl logoioù, hewelioù, merkoù a zo war al lec'hienn-mañ a zo perc'hennet gant pep hini a zalc'h anezho.\nGellout a ra al lec'hienn-mañ, hep gouzout deomp, bezañ bet liammet gant lec'hiennoù all war-bouez liammoù gourskrid. Dinac'h a ra an embanner, koulz hag ar c'hevredad Koro Marketing, nep atebegezh evit an titouroù kinniget war al lec'hiennoù-se.\nAnzav a ra ar wedeidi eo renet implj al lec'hienn-mañ gant gwir Frañs.\nAn titouroù, al luc'hskeudennoù, an testennoù n'int ket kevratel.\nAlan Coraud, Thinkstock.\nBreizhek Studio © 2015 Pep gwir miret.


Lilianne Jagueneau : « traoù nevez a vez graet gant ar re yaouank e Poitevineg» - 7seizh.info\nHome e brezhoneg Lilianne Jagueneau : « traoù nevez a vez graet gant ar re yaouank e Poitevineg»\nLilianne Jagueneau : « traoù nevez a vez graet gant ar re yaouank e Poitevineg»\nKelennerezh Poitevineg-Sintonjeg (ar « Parlanjhe ») hag okitaneg er skol-veur Poitiers eo Liliane Jagueneau. Ezel eo eus ar gevredigezh UPCP-Metive hag a stourm evit ar Poitevineg kement a zastum sevenadur ar vro. Klasket hon eus gouzout peseurt mod emañ an traoù evit ar yezh Oïl-se. Hag hi tost-tost eus Gallaoueg su Bro-Retz e Liger Atlantel eus un tu hag an Okitaneg eus un tu all.\nYa/ Pe giz ya an traoù evit ar Poitevineg an deiz a hiziv ?\nEliane Jagueneau/ Da gentañ tout evit a sell ouzh an deskiñ : ne vez ket kelennet ar Poitevineg nag er skolioù, nag er skolajoù peotramant liseoù. Nag en deskadurezh publik nag en hini prevez ! N’eus nemet er skol-veur ma c’hell an nen heuliañ kentelioù Poitevineg abaoe pell memestra. Met treut treut eo ar periñ. En holl ez eus 20 euriad a gentelioù nemetken. Ez-teorikel e c’hell holl studierion ar skol-veur heuliañ ar c’hentelioù en U.E. (Unvez Kelenn) dieub met e gwirionez am bez ur pemzek a studierion dre vras bep bloaz.\nEr skolioù kentañ derez, mod all, ez eus a-wechoù kontourion o tont, bez e vez roet un tañva eus ar yezh met setu tout. Raktresoù a zo kaset da benn, labourioù tro-dro d’ar yezh met se zo graet gant tud a youl vat, mennet gant ar yezh. Gwech pe gwech all, pa’z eus ur skolaer tomm e galon ouzh ar Poitevineg e ra e seizh gwellañ evit ober kentelioù e-barzh e glas. Met n’eus ket na stummadurioù na titouroù zoken a-berzh an ensellerezh akademiezh. Gwechall e oa bet aozet un dornad a stajoù stummañ met achu eo, n’eus netra ken… dreist-holl abaoe n’eus ket mui a c’hoantadur evit ar yezhoù rannvro en IUFMoù. Ur stummadur e oa anezhi b’lam d’ar genstrivadeg. Klasket ez eus bet derc’hel gant ar stummadur-se met gant ar wask a zo bet lakaet àr an IUFMoù a-fet arc’hant ez eus bet nullet ar stummadur àr ar Poitevineg allas. Ha zo gwasoc’h, skarzhet eo bet ar Poitevineg eus an IUFM gant ar minister ar memes bloaz ma oa bet divizet astenn ar c’hentelioù er pevar IUFM all a zo e Poitou !\nYa/ Hag e-barzh ar skolioù kevredigezhel ?\nEliane Jagueneau/ Pas pas, n’eus tra kenebeut. Pezh zo, bout zo ur gredenn doull gant emsaverion ar Poitevineg : d’o mennoz n’eo ket posubl e vefe eurvezioù ingal evit ar Poitevineg er skolioù. Talioù-arnod ne lavaran ket met netra ingal… Forzh penaos e bed ar Poitevineg n’eus ket soñj krouiñ ur skol e Poitevineg. Pell pell emañ Yann diouzh e gazeg c’hoazh !\nYa/ Hag er mediaoù, peseurt plas evit o yezh ?\nEliane Jagueneau/ Er radioioù ar vro e c’hell Yann poitevin klevout abadennoù e Poitevineg. Pas àr tout ar radioioù met àr un dornad memestra hag a brodu abadennoù e Poitevineg. Evit sell ouzh France Bleue Poitou, n’eus netra avat. Kazetennerion zo eus France Bleue a zo intereset gant ar yezh, se zo sur, met evit poent n’eus nemet reportajoù diàr-benn ar yezh met pas abadennoù e Poitevineg. Ar Frañs Tri mod all, ez eus bet un abadenn e-pad daou vloaz, e 1985-1986, ha tro vat e rae hi koulskoude… met siwazh lammet eo bet tra ma ne veze ket dispignet gwenneg ebet koulz lâr’ evit hen ober… Digomprenus eo !\nEr c’hazetennoù morse n’eo ket bet embannet pennadoù ingal e Poitevineg ma m’eus soñj mat, àr-bouez e Ouest-France en embannadur Vañde…Ya, e-pad pell e oa bet embannet ur pennad e Poitevineg enni….ha lammet diàr abegoù arc’hant ivez. Mod all, Centre Presse, le Courrier de l’Ouest peotramant La Nouvelle République a embann ingal keleier diàr-benn ar Poitevineg met morse n’eus ket bet pennadoù e Poitevineg enne…\nYa/ Panelloù e Poitevineg a zo ‘ba du-se mod all ?\nEliane Jagueneau/ N’eus ket àr an hentoù bepred. Ne dalv ket n’hon eus ket soñjet e-barzh. Enklaskoù zo bet graet àr an anvioù, mod all ez eus bet staliet panelloù e Poitevineg e tiez ar re gozh zo. Met evit a sell ouzh ar panelloù hent n’eus hini ebet ma m’eus soñj mat. Bout zo en Okitaneg el lodenn okitanek ar Charentes met netra e Poitevineg siwazh… (Bout zo panelloù e Poitevineg e-barzh ur liorzh botanik pedagogel e-kichen Poitiers ivez NDLR). Emsaverion ar yezh a soñj reklemm seurt panelloù bremañ avat.\nYa/ Hag er c’huzul rannvro Poitou-Charentes, tud zo mennet gant ar yezh ?\nEliane Jagueneau/ Daet omp a-benn da gaout ur bodad labour er c’huzul-rannvro memestra, abaoe 1995. Ennañ dilennidi ha emsaverion eus ar c’hevredigezhioù asambles. Gouestlet eo ar bodad-se d’ar Poitevineg met ivez d’an Okitaneg.\nYa/ Darempredoù ho peus gant emsaverion an Okitaneg justawalc’h ?\nEliane Jagueneau/ Dre vras e klaskomp labourat muioc’h gant emsaverion an Okitaneg dreist-holl ar re eus ar « Charentes Okitan ». Met evit poent n’eus ket bet graet oberennoù a-stroll c’hoazh, traouigoù ne lavaran ket : un deiziataer da skouer, …\nYa/ Levrioù a vez embannet ingal e Poitevineg mod all…\nEliane Jagueneau/ Ya ! Ha pa sellet pizh ouzh holl draoù e vez embannet e c’hell bout souezhet an dud. Met ne vez ket gwelet ar yezh er vuhez foran, tud ar vro ne welont ket ar yezh skrivet er straedoù, siwazh…\nYa/ Ha tud yaouank a glask stourm evit ar Poitevineg ?\nEliane Jagueneau/ Ya, traoù a vez graet gant ar re yaouank evit ar yezh ha se zo nevez nevez ! Da skouer ez eus ur strollad sonerezh Metal en deus graet ur bladenn…e Poitevineg penn da benn (Crawling in Sludge, o fladenn a zo anvet « Tarze a Crvàe ». Un tañva eus o CD a zo àr http://www.youtube.com/watch?v=jidj8eZMqrQ, a-live eo ar strollad-se gant ar strolladoù etrebroadell gwellañ ! NDLR). Ur bladenn sonerezh slamm e Poitevineg a zo bet embannet ivez… Ur plac’h yaouank he deus graet ur film bevaat e Parlanjhe (Poitevineg) ivez, diazezet àr ur gontadenn. Un eil zo àr ar billig. Ha n’eo ket ur vezh dezhi ober kement-se e-keñver ar re a vez graet gant tud a vicher ! Setu, traoù nevez a zo met n’int ket liammet e seurt ebet gant bed an deskadurezh. E-pad forzh bloavezhioù hon eus stourmet evit kaout ar Poitevineg er bak, en aner… Met ne dalv ket hon eus abuzet hor amzer avat. Oberennoù « Parlanjhe aux écoles » a zo bet graet, kaoz a zo bet eus ar yezh er mediaoù hag all. Met n’omp ket daet a-benn. Bremañ ne glaskomp ket mui un anzavadur ofisiel met kentoc’h ober traoù àr an dachenn. Gouzout a rit he deus poan an deskadurezh stad gant ar yezhoù rannvro forzh penaos…\nPrevious articlePrésidentielle 2012 : les parrainages bretons\nNext articleJean-Luc Mélenchon s’en prend à Diwan et à l’immersion


Ai‘ta! » Respont ebet digant ar Stad : kenderc’hel a ra Ai’ta! da zistaliañ panelloù an hentoù-tizh\nD’an 21 a viz Gouere paseet en doa adkroget strollad Ai’ta! gant an distaliañ panelloù war an hentoù-tizh e Breizh o welet ne groge ket ar Stad hag an DIRO gant ar staliañ panelloù divyezhek war an hentoù-se.\nUn emglev a zo bet sinet etre rannvro Breizh hag ar Stad e miz Here 2015 lec’h m’eo skrivet e vo lakaet e plas panelloù divyezhek war an hentoù-tizh, evel ma vez graet abaoe un toullad bloavezhioù gant ar strollegezhioù lec’hel e Breizh.\nBloaz hanter war-lerc’h ne oa bet graet tra ebet hag en doa ranket strollad Ai’ta! distreiñ war an dachenn evit ma grogfe ar rannvro hag ar Stad da eskemm war an dachenn-se. N’eus deuet netra pleustrek evit c’hoazh avat pa chom ar Stad da randoniñ kozh kaozioù kuit d’ober tra.\nSetu perak eo bet distaliet un dousennad panelloù gant strollad Ai’ta! war an RN 12 etre Brest ha Montroulez d’ar Merc’her 2 a viz Eost. Fellout a ra deomp e vefe staliet buan ar panelloù divyezhek kentañ war an hentoù-tizh e Breizh, brezhoneg par ouzh ar galleg.\nPanelloù divyezhek a zo dija war an RN12 etre Penn-ar-C’hleuz ha Kergaradeg, da lavaret eo war vord an hent meret gant Kuzul-departamant Penn-ar-Bed. N’eus abeg objektivel ebet neuze ne vefe ket graet kemend-all war an hentoù dindan mestroniezh ar Stad C’hall e Breizh.\nOberoù all a c’hellfe bezañ a-raok pell ma ne cheñch ket ar Stad hag an DIRO penn d’ar vazh.\n« Panelloù distaliet war an hentoù-tizh : ur respont da zismegañs ar Stad\nMacron : Ankoù ar Brezhoneg ? »


Trésors d'archives > Brezhoneg > Yann Even\nTémoignage sur la mine d'antimoine de Kerdevot\nJean René EVEN\nCe texte est extrait de la revue bilingue « Evid ar Brezhoneg ». Il fut publié en 1975.\nIl contient une brève introduction sur l’histoire de la découverte de l’antimoine à Kerdévot.\nIl se poursuit par l’interview d’un ancien mineur Jean-René Even qui habitait Kerroué-Kerfeunteun mais qui était originaire d’Ergué-Gabéric.\nE 1911 eo, ez eo bet diskoachet, dre zegouezh, an danvez-mañ: ar stibiom\n(antimoine), e Kerzevod, en Erge-Vras, e-kichen Kemper. Un deiz ma oa tud ar gêr o tennañ mein er parkeier, ez eus bet kavet unan a oa ponneroc’h eget ar re all, ha den ne ouie perak. E-pad ur mare, e voe implijet ar maen-se gant paotred ar vro evid c’hoari da biv e oa an hini kreñvañ da zibradañ anezhañ. Un deiz avat, e voe torret a-dammoù, tammoù liv glas, lintrus. Perc’henn an douaroù a c’houlennas gant ur mignon dezhañ, barrek war ar vaenoniezh, petra a oa anezhañ : stibiom oa. Ha setu ma krogas ar pigelloù hag ar palioù da dennañ douar ha da gleuzañ er vengleuz. Tregont micherour ha goude ouzhpenn hanter-kant a zeuas da labourat e-barzh. An holl ne oant ket eus ar vro, Spagnoliz a oa zcken, med kalz anezho a oa eus kichen Kemper, evel Yann Even eus Kerfeunteun. Harz-labour zo bet ur wech e-touesk ar vengleuzerion a laboure evid ur gompagnunezh eus Paris. E 1916, ez echuas ar c’havr a gase an douar d’al laez da voned en-dro, E 1921, e krogas al labour adarre, beteg 1928. Abaoe ne vez ket mui tennet netra eus mengleuz Kerzevod.\nPevare e oac’h o labourat aze ?\nA-raok ar brezel pevarzeg e oa, ha ne oan ket tregont vloaz c’hoazh, ha bremañ on dek ha pevar-ugent. Aet on kozh, paotr ! E-pad daou vloaz ‘m eus labouret aze.\nEus pelec’h e oa an dud laboure ganeoc’h ?\nMe zeue eus Kervern, med an holl ne zeuent ket eus an Erge-vras. Bez e oa estrañjourion ivez, eus Sant-Malo, eus ar Frañs ha Spagnoled a oa : Unan eus an toulloù er vengleuz zo bet anvet ToulI ar Spagnoled.\nHag al labour, penaos e oa?\nPenaos e oa an devezh ? Ni a laboure e-pad seizh-eizh eur, med noz-deiz e laboure an dud, ha teir bandennad a oa. Me groge diouzh an noz ha betek ar mintin e labouren er vengleuz. E-giz-se e oa tu din ober war-dro ma zi-feurm e-pad an deiz. Tennañ douar a veze graet ganeomp hag e-barzh e oa ar stibiom. An douar-se a zeue d’al laez gant ar c’havr.\nHa peseurt liv e oa ar stibiom ?\nLiv glas e oa, tost du. Ha goude, ne ‘m eus ket soñj re vad da belec’h e veze kaset. Aet on disoñj, paotr ! Da vro Maien gant an tren, me ‘gav din.\nPenaos e oa an traoù e-barzh ar vengleuz ? Don e oa ?\nUr siminal a oa da ziskenn d’an traoñ hag aze ne oa ket sklaer, me ‘lavar dit, paotr. Med ut letern a veze gant peb hini, a yae en-dro gant karbur. Ya ‘vad. Don e oa, daou pe dri kilometr dindan an douar, tre beteg kêryann, ma ouzoc’h pelec’h emañ.\nNe oa ket dañjerus ?\nNe oa ket, nann. N’eus ket bet lazhet den morse. Ni ‘laboure evel gozed ha dour o tiverañ e peb lec’h Med ne oa ket paeet fall.\nPegement a veze roet deoc’h d’ar mare-se ?\nNe ‘m eus ket sonj, paotr. Kollet ‘m eus ma envor …war-dro ugent real evid an devezh.\nMed paeet mat a-walc’h e oamp hag un tamm bara a veze roet deomp ive. Med kig-sall ne oa ket, nann.\nHag abaoe, an traoù zo cheñjet kalz ?\nYa ‘vad ! cheñchamant zo, sur al labour n’eo ket mui ken start hag a-raok. Mekanikoù zo bremañ e peb lec’h ha traktourien e-lec’h kezeg.\nHag an dud, cheñjet int ivez ?\nAn dud ? A, ya, kaezh N’int ket sirius ken. Gwechall e oa gwelloc’h an dud eget bremañ. Bremañ int aet elektrik ! Ar rod a dro re vuan.\nDastumet ha renket gant\nniz bihan da Yann Even


An Uhelgoad - Wikipedia\n(Adkaset eus Uhelgoad)\nAl lenn hag ar bourk\n1 409 ann. (2018)\n48° 21′ 54″ Norzh\n3° 44′ 37″ Kornôg / 48.365, -3.743611\nkreiz-kêr : 175 m\nbihanañ 92 m — brasañ 267 m\nAn Uhelgoad a zo ur gumun eus Bro-Gerne, e Menez Are, e departamant Penn-ar-Bed, e kornôg Breizh. Penn kanton e oa betek 2015.\n7.1 Tud bet marvet eno\nEn gul e garv tremenant en aour; e gab kommet en geoted karget gant ur vrizhenn erminig en aour hebiaet gant div garpenn en aour ivez, treustellet tal-ouzh-tal; ur c'houdreustell en aour war al lodennadur.\nGer-ardamez: Ar mein kalet hag ar stêrioù arc'hant\nDiviz-kêr: 24 a viz Eost 1977\nNe gaver ket pikol tra a denn d'an Henamzer en Uhelgoad, diwar ziouer a furchadennoù hag a enklaskoù moarvat. Koulskoude, dre ma n'emaer ket pell diouzh an hentoù pouezus a voe savet da vare ar Romaned ez eur techet da grediñ e veze darempredet an dachenn a ya d'ober parrez an Uhelgoad hiziv gant soudarded Roman. Soñjal a reer e oa bet Romaned o chom er c'hamp a vez graet « kamp Artus » anezhañ.\nEmsavadeg ar Bonedoù ruz: anavezet eo ar barrez evit fedoù liammet gant dispac'h ar bonedoù ruz e 1675. Un digoll a 800 lur a voe paeet gant ar barrez d'an aotrou Le Moyne de Trevigny goude tagadenn e gastell e Sant-Hern d'an 11 a viz Gouere 1675 e-pad an emsavadeg.\nd'an 20 a viz Even 1940 e tegouezh al lu alaman en Uhelgoad;\nStourmerion ag ar Rezistañs en Uhelgoad\nM 20 SUAat en Uhelgoad\ndieubet e voe an Uhelgoad gant lu ar Stadoù-Unanet ha stourmerion ar Rezistañs goude emgannoù ouzh an Alamaned d'ar 5 ha d'ar 6 a viz Eost 1944.\nUn tamm-mat a reier iskis ha brudet a gaver en dro d'an Uhelgoad. En o zouez...\nAr roc'h Le Champignon\nWar lez ar Stêr Arc'hant emañ an Uhelgoad.\n1919 : Victor Segalen, skrivagner\n(br) an Uhelgoad war lec'hienn Geobreizh\nMengleuzioù kozh Lokmaria hag an Uhelgoad\nPajenn an Uhelgoad war lec'hienn ar Gumuniezh Kumunioù\nLec'hienn brevez war an Uhelgoad\nAdtapet diwar « https://br.wikipedia.org/w/index.php?title=An_Uhelgoad&oldid=1822728 »\nDernière modification le 10 Gen 2019, à 19:25


Barzhonegoù (Riou)/a-bezh - Wikimammenn\n< Barzhonegoù (Riou)\nAl Liamm Tir Na N-Og, 1954 (p. 1-20)\nAL LIAMM TIR NA N-OG\nTENNET EZ EUS BET\nEUS AL LEVR-MAÑ\n50 SKOUERENN WAR ALFA\nKregiñ a reas Jakez Riou da skrivañ brezhoneg e « Courier du Finistère » hag en « Union Agricole ». An oberennoù savet gantañ neuze ne dalvezont ket kalz tra - an hini wellañ anezho a zo An Ti Satannet, a vo lennet muioc’h evit bevder ar yezh ha drantiz an divizoù eget evit ar gened lennegel. Savetaet e voe ar skrivagner yaouank gant Gwalarn, ha reiñ a reas neuze d’e vro an heuliad danevelloù a ra ul lodenn vat eus ar vrud : Geotenn ar Werc’hez. Ur perzh boutin kenetrezo o deus an holl danevelloù-se : diskouez a reont tud o c’hwitañ, tud trec’het. Trec’het gant ar bizhoni e Geotenn ar Werc’hez, gant gwiblennerezh ar merc’hed e Mona, gant ar c’hleñved e Gouel ar Sakramant, gant an dereadegezh en Anna Tregidi, pe gant c'hoarzh an tonkadur hepken en Ur Barr-Avel pe Ar Goulenn. Diskouez a reont ivez tud klañv, pe o skevent, pe o spered : hag eus an holl dud klañv-se n’eus nemet an inosanted hag a oar stourm, ha pa skoont e skoont taol an tonkadur.\nMa oa Jakez Riou ur gwir varzh, ha m’az eus barzhoniezh e pep unan eus e skridoù, ne savas ket koulskoude kalz barzhonegoù. Kinnig a reomp amañ d’al lenner kement barzhoneg a zo chomet diwar e zorn — nemet e skridoù yaouankiz, na fellas dezhañ biskoazh o lakaat moulañ, pe skridoù an « Union Agricole », a zo gwelloc’h o disoñjal. Tener e vez e varzhonegoù, bresk evel ar balafenned a ganont, hag intret, evel an danevelloù, gant ur meizadur du ha dic’hoanag eus ar bed.\nAn dro all eus spered Jakez Riou en em ziskouez en e bezhioù-c’hoari. Gorsedd Digor ha Dogan a vezo atav un andon a c’hoarzh evit kement den a gas ar fentigell. Ha, padal, n’eo ket fentigell hepken a zo enno : da nebeutañ skoazellañ stourm ar vroadelourien a-enep d'ar rannvroelerien hag an eil da dalvezout d’ar polis an trubuilh o doa roet d’an oberour da vare tarzhadeg Roazhon. Anatoc’h eo c’hoazh talvoudegezh parfet-meurbet e fentigellerezh en e oberenn vras all ; Nomenoe-Oe ! Un tammig frealz a c’helle reiñ honnezh d’e vignoned eus Breiz Atao : en amzer dieubidigezh Vreizh, d'ar mare ma c’houneze Nomenoe an trec’h a zlee diazezañ frankiz ar vro evit meur a gantved, ne oa bet nemet ur foeter-hent evit anavezout an trec’hour, ha nemet peorien he livastred evit mont da stourm a-du gantañ.\nKen dre he stumm, ken dre he danvez, ez eo bet oberenn Jakez Riou un oberenn vroadel. Evit e vro eo en deus savet e zanevelloù, evel barzh foeter-hent Nomenoe-Oe ! e werzioù. Evit an emsav broadel eo en deus savet e bezhioù-c'hoari. Hag e holl skridoù, pa c’hellont ober kement enor da Vreizh dirak ar bed, a ziskouez, ur wech muioc’h, na c'hell bezañ a yec’hed evit hol lennegezh, evel evit Breizh a-bezh, nemet er vroadelouriezh.\nWar an houlioù\nAfoù skedus ar mintin\nd’an aod ha d’ar wagenn\nUr c’han a drid er sklerijenn,\nhag a varv dre ma tec’h e kanenn ar wagenn\nHag ouzh hec’h askre noazh gant an heol kenedet evel an ed azo,\nouzh he muzelloù o c’hervel afoù harluet,\nouzh kevrin he daoulagad du lufrus e giz ar glizh\ndoueez dianav, gweledigezh ar Gened,\ntarzhet e bro ar sklerijenn\ne taskrenas ene va yaouankiz\nHa gant he zreid difiñv e keje flourik al lano.\nE sioulded an iliz dindan afoù ruz gwad an heol\nsilet a-dreuz sae limestra ar C’hrist ar goursao direol\nAzeulidigezh ar glin kinnig an dorn — an daou zorn o kinnig o c’hren\nKarantez ar vuzell — an div vuzell distardet o c’hervel\nafoù dianav d’an den\nHeol hag orged doueel\ne lufr he daou heol du\nSellet em eus ouzh an aod. Azezañ ’ris hep bezañ ouzh he gortoz\nKlasket em eus e kanenn al lano ur c’han heñvel ouzh he c’han\nhag en aezenn an iliz frond hec’h alan\nhec’h ene e frond an iliz he skeudenn e-touez gwerc’hezed ar gwerioù\nBiskoazh ne gavis skeudenn ouzh skeudenn va huñvreoù\nKlask a ris neuze kanañ ar c’han,\nklevet e bro an heol ha bezañ divenoz\nHogen va c’halon a oa tregernek e giz an\nBrest, 1 Du 1927.\nGoude an arnev, an tousegi\na gan en arselin,\na gan, pa vez o noziñ,\nar c’han a blij din.\nE glebor ar geotoù,\no c’han zo hiraezhus,\ne sioulded an nozioù,\nan nozioù kenedus.\na gan o hiraezh,\nhag huñvreoù dianavez,\nen noz, en nozioù sklent.\nE deltoni al leton,\ne kan an tousegi ;\ne kanont, pa vez o noziñ,\n’vel ma kan va c’halon.\nPa zigor en hentoù ar bleunioù a garan,\ne c’han, er beure hañv, ar balafenned gwenn.\nEn hentoù gwaskedet, brizh-heoliet o leton,\n— gwenan o safroniñ, eostiged o kanañ —\ne frond tanav ar gwezvoud,\ne nij ar balafenned, ar balafenned hañv.\nE kammigellont dibreder,\nen hentoù a garan.\nE c’hoariont en heol,\na vleun da vleun,\na-hed ar c’hleuzioù,\ne frond ar mel gouez nijet eus an targosioù kleuz.\nE sunont er bleunioù,\nar frondoù a garan.\nPa vorliv ar bleunioù ha ma tav an eostiged,\nha ma vored an hentoù,\nen abardaez mouk,\ne serr o eskell kizidik ar balafenned hañv.\nE hunont er bleunioù,\nan hun a garan.\nHuniñ a reont e kalon ar bleunioù moredet,\nhag an delioù leizh, klozet da serr-noz,\nen o c’hreiz a zalc’ho ken na darzho an deiz\nar balafenned hañv.\nAn aezenn a luskell o huñvreoù,\nan huñvreoù a garan.\nHogen, pa darzho adarre an deiz,\n— ha bleunioù o tigeriñ hag eostiged o kanañ —\nen hentoù o tivorediñ\nne gammigello ken ar balafenned hañv.\nE kalon ar bleunioù eo marvet\nar balafenned a garan.\nHenozh emañ pellgent an deiz kentañ eus ar bloaz,\nan deiz kentañ eus ar bloaz mat ;\nra viro an Aotrou Doue maouez ha gwaz\ndiouzh anken ha kalonad.\nA-hed an amzerioù tremenet pe da dremen,\nha koshoc’h e vezomp goude ur bloavezh all,\npirc’hirined dizesk ha dall,\nmibien reuzeudik mab-den ?\nNann, ne goshaomp ket dre ma’z eomp war an oad.\nEus hon derou henañ da ziwezh hor buhez,\nez eomp war yaouankaat bemnoz ha bemdez,\ne yaouankiz hon Tad.\nGanet omp er pellgent,\nen draonienn dizudi, tud enni o kunudañ ;\nhag edo kroget ar riell e skoasell an hent,\nda bred hor ginivelezh, hor yaouankiz koshañ.\nHag edo skornet an avel war ar run,\npa ziskennas ar Vuhez da bokat dimp,\nha da luskellat hor c’hentañ hun,\ne traonienn ar glebor hag ar frim ;\nhag edo gurudet ar richodenn e gwaskedoù ar roz.\nHag astennet ar paour divouedet hag eok\nwar revenn wenn an noz,\nen traonienn deok.\nHenozh emañ ar bloaz nevez,\nar bloaz nevez o tigeriñ ;\nra viro Doue tud an ti\ndiouzh naon ha dienez.\nGanet omp e traonienn an hirnez,\nen noz ar bloaz ma kroge ar yenijenn galetañ ;\npred hor ginivelezh eo hor c’hozhni goshañ,\nhag e c’hoañvomp o c’hortoz yaouankiz an amzer-nevez.\nDouget omp bet d’an iliz,\ndalc’het ouzh badez gant Ael ar Blanedenn,\nha fiziolet gant an Anken,\nda zerou hor yaouankiz.\nSkuilhet eo bet war hon tal dour ar C’hlanidigezh,\nsiellet hon ene gant ardamez roueel ;\ngalvet omp bet d’ar velegiezh\nen anv an Tad, ar Mab hag ar Spered Santel.\nBugel sioc’han, en da gozhni ganet,\nKerzh war-du da yaouankiz tonket.\nHenozh emañ pellgent ar c’halanna,\nkalanna ar bloaz kristen ;\nra blijo gant Doue ho tiboaniañ\ndiouzh kalonad hag anken.\nDiuzet omp bet a viskoazh da viken.\n— Gwa ni ma vezemp bet dibarzhet en aner ! —\nKroaz hor Silvidigezh a zo roet dimp da zougen,\nhag un oferenn da lavarout, — un oferenn bonner.\nIntroibo. Me a dostaio ouzh Doue, va levenez,\nlevenez va yaouankiz.\nHa n’eus den en iliz\nda respont an oferenn nevez.\nAr gristenien diwezhañ, sevenet oferenn o fellgent,\nan eil war-lerc’h egile, a zo aet gant o hent.\nHag an iliz a zo chomet goullo, goullo,\nevel skiant ur c’hlañvour o tremen en alfo.\nNi a yelo davet Doue,\nandon ar yaouankiz wirion ;\nDezhañ e taskorimp hor c’horf hag hon ene,\nda vare an hinon.\nIntroibo. Ret eo lidañ hon oferenn douarel\ndindan doare an estrenvan,\nhep skor na skoazell,\nHag e rank pep oferenner kenderc’hel gant e oferenn,\ndirespont e bedennoù,\nkerzhout en amzivin, dalc’het war e gomzoù,\naon gantañ lavarout un oferenn wenn ;\ndre groazhentoù dic’houloù morzañ hep astal,\nrenet gant an Tonkadur,\nanken evit hor mezur,\na-hed hon hent, war-du ar pal.\nHa bemdez e tostaomp, ha diri ha diri,\ne pignomp d’an aoter savet e diwezh hon hentad,\npirc’hirined sammet gant doan hag ambloari,\ndivi kent hor c’himiad.\nHag e sevenomp arnodenn an douar,\ndivi hag ampalvar,\nhon nerzh gourel aet da hesk ;\nhag e pignomp divi ha blin,\nstrebot e kement lindag,\npistig e kement tag,\nha gloaz e kement atahin.\nBemdez avat, ha bemnoz e vezo distrujet\nhor c’hozhni douarel hag al levezonoù aner,\nhor yaouankiz hepken a vezo aotreet\nda dostaat ouzh an aoter.\nBemdez e pellaomp diouzh traonienn ar gortoz,\nwar-du annez an hoal-vat ;\nha bemdez ha bemnoz\nez a hor yaouankiz war yaouankaat.\nE-doug ma savont eus traonienn ar pened,\ne pign da Zoue kan ar birc’hirined :\nGwelout a reomp o tigeriñ\nan deiz kentañ eus ar bloaz ;\nne vezo mui na doan nag anoaz,\nnemet levenez en hon ti.\nPa vezimp degouezhet, simidi doueel,\nwar run an heol,\ne vezo enaouet e pep tu d’hon aoter, evit hor gouel,\nar steredegoù holl.\nEnaouet e vezo ar steredegoù\nen Iliz divolz ha dic’hourin,\nha Mab Doue E-unan a responto d’ar gorreoù,\nhon oferenn anterin.\nsetu ho kig, setu ho kwad.\nHag endra ma vezimp degemeret e-metou ar C’hoskor,\neus run an heol e savo ar bangor :\nHiziv emañ an deiz kentañ eus ar bloaz mat,\nderou hor yaouankiz divarvel.\nNe vezo nag anken na kalonad\nen Tad, er Mab, hag er Spered Santel.\nkerkent ha ma veze ar gouloù war enaou,\nem c’hambr dizarempred e nije ur valafenn,\nhag e c’hoarie er sklerijenn,\nbemnoz, bemnoz, evel va huñvreoù.\nE sklerijenn o krenañ e krene an eskell,\nha bemnoz ha bemnoz,\ne tenesae dibreder ouzh ar sklerijenn c’hell,\nar valafenn noz.\nHag e tegouezhas e-kerzh un noz\nma begas an tan e seiz an eskell kizidik.\nOuzh kalon ar sklerijenn e kouezhas ar valafennig,\nker buan hag an huñvreoù noz.\n…Em noz dizarempred\nne gren mui eskell er sklerijenn ;\nar valafenn gloazet em eus lazhet,\nhag ouzh ar speurenn em eus staget,\ngant ur broud etre o eskell kloz,\nsiwazh din, an huñvreoù noz.\nAzezet e oa war lez an aven,\nO c’hortoz an hini a gare.\nUhel e oa an heol pa zegouezhas er glen.\n…En-dro dezhañ e noze.\nEn halegoù e bleuñv ar vilzig a oa tavet ;\nWar gorre ar c’hegid gwenn an nadoz-aer a vorede,\nhag eñ a c’hortoze\nar plac’h na zeue ket.\nE bevenn ar c’hornog e taskrene ruzoni,\nSkeud ar c’hegid gwenn a varve e-barzh an dour,\nLano blot ar vorenn a bigne lizidour.\nHag eñ a welas e oa o noziñ.\nSevel a reas goustad,\nKemerout a reas en-dro gwenodenn an dorgenn,\nHag an heol o vervel a skuilhas en aven\nUr veradenn wad.\nAn dour a gouezh,\nberad ha berad,\na-hed ar raden gouez.\nDidrouz ha lizidour\ne virbilh an dour\ndiouzh gorre an bantenn ;\ne kouezh a veradoù\ningal, ingal, diouzh kalon ar garregenn.\nNoz ha deiz,\na-hed ar raden leizh,\nHep trouz ebet\na-hed ar raden gouez,\nen un naoz re zon evit bezañ gwelet.\nPerak avat e c’hoarvezas,\ne chomis betek ma nozas\no sellout, en estrenvan,\nouzh an dour o veradañ ;\nha pa nozas,\ne klevis ar garregenn o wadañ,\na-hed ar raden hir,\nEl liorzh broutac’het, ar rozegoù\nA stou d’an douar o bleunioù limestra ha divi.\nEl liorzh broutac’het, ar bleunioù\nZo stouet ha difiñv, evel pa vezont o pediñ.\nE poultrenn an alezioù… mezo\nGant heol tomm pe wad bero,\nAl labousedigoù en em dag etrezo,\nGant c’hoant en em barat.\nEn oabl skedus ha goret e pign ur goumoulenn :\nKoumoulenn ruz… Ha glav hag avel ’vel anken.\nAr rozegoù ruz a stou o fenn hag a gren\nGant an arnev o tremen.\nAl labousedigoù simudet war o c’hlud\nA zo tamolodet an eil ouzh egile.\nSelaou a reont,\nEndra m’emañ an avel o c’hoari en o fluñv.\nUl luc’hedenn a darzh skedusoc’h eget an heol\nPellaet eo an arnev.\nLaboused bet ankeniet, moarvat,\nA gan hep krediñ…\nDreist ar c’houmoul, pa groze an arnev.\nHag e tigoran va fenestr bras.\nAr wech kentañ er bloavezh-mañ,\nAl Liamm - Tir na n-og\ne Ti ar Skrev\nAdtapet diwar « https://br.wikisource.org/w/index.php?title=Barzhonegoù_(Riou)/a-bezh&oldid=106569 »\nKemmoù diwezhañ degaset d'ar bajenn-mañ d'an 28 Eos 2017, da 19:05.